ده‌روازه‌ى پێنجه‌م : له باره‌ى ئه‌و شوێنانه‌ى شاری مه‌دینه كه شه‌رعیه سه‌ردان بكرێت: ماڵپەڕی وەڵامەکان\nفیقهی ئاسانبەشی حەج (کتاب الحج)ده‌روازه‌ى پێنجه‌م : له باره‌ى ئه‌و شوێنانه‌ى شاری مه‌دینه كه شه‌رعیه سه‌ردان بكرێت\nسوننه‌ته سه‌ردانی مزگه‌وتی په‌یامبه‌ر ـ ﷺ ـ بكرێت وكۆڵ وباری بۆ بپێچرێته‌وه له هه‌ر ڕۆژێك له ڕۆژه‌كانی ساڵدا، ئیتر پێش حه‌ج بێت یان دوای حه‌ج، وكاتێكی دیاری كراوی نیه، وپه‌یوه‌ندی به حه‌جه‌وه نیه ونه له مه‌رج ونه له واجبه‌كانیه‌تی، به‌ڵام كه‌سێك هات بۆ حه‌ج ئه‌بێت سه‌ردانی مزگه‌وتی په‌یامبه‌ر ـ ﷺ ـ بكات پێش حه‌ج بێت یا دوای حه‌ج. به تایبه‌ت ئه‌گه‌ر كه‌سێك له سه‌ری قورسه سه‌فه‌ر بۆ ئه‌م شوێنانه بكات. جا ئه‌گه‌ر حاجیان تێپه‌ڕ بن به مزگه‌وتی په‌یامبه‌ر ـ ﷺ ـ ونوێژی تێدا بكه‌ن، ئه‌وا ئاسانتره بۆیان وگه‌وره‌تره بۆ پاداشتیان وكۆكردنه‌وه‌ى هه‌ردو چاكه‌كه‌یه: هه‌م حه‌جه وهه‌م سه‌ردانی مزگه‌وتی په‌یامبه‌ریشه ـ ﷺ ـ بۆ نوێژكردن تێیدا. له كاتێكدا وه‌ك باس كرا ئه‌م سه‌ردانكردنه له ته‌واوكاریه‌كانی حه‌ج نیه وپه‌یوه‌ندیشی پێوه نیه، جا حه‌ج به بێ ئه‌م سه‌ردانه ته‌واوه وكامڵه، وهه‌رگیز هیچ په‌یوه‌ستیه‌ك نیه له نێوان ئه‌م وله نێوان حه‌جدا.\nبه‌ڵگه‌ش زۆره له سه‌ر شه‌رعی بونی بنكه وبارگه پێچانه‌وه بۆ مزگه‌وته‌كه‌ى ـ ﷺ ـ ونوێژكردن تێیدا، له‌وانه: فه‌رموده‌ی: «لَا تُشَدُّ الرِّحَالُ إِلَّا إِلَى ثَلَاثَةِ مَسَاجِدَ: الْمَسْجِدِ الْحَرَامِ، وَمَسْجِدِ الرَّسُولِ ـ ﷺ ـ ، وَمَسْجِدِ الْأَقْصَى» «باره‌گه وبار ناپێچرێته‌وه مه‌گه‌ر بۆ سێ مزگه‌وت نه‌بێت: مزگه‌وتی حه‌رام، مزگه‌وتی په‌یامبه‌ر، ومزگه‌وتی قودس»(1). هه‌روه‌ها فه‌رموده‌كه‌ى په‌یامبه‌ری خوا ـ ﷺ ـ (2): «صَلَاةٌ فِي مَسْجِدِي هَذَا خَيْرٌ مِنْ أَلْفِ صَلَاةٍ فِيمَا سِوَاهُ، إِلَّا الْمَسْجِدَ الْحَرَامَ» «نوێژێك له‌م مزگه‌وته‌م خێردارتره له هه‌زاری نوێژی جگه له‌م مزگه‌وته مه‌گه‌ر مزگه‌وتی كه‌عبه».\nئه‌م ده‌قانه به‌ڵگه‌ن له سه‌ر شه‌رعی بونی سه‌ردان كردنی مزگه‌وتی په‌یامبه‌ر ـ ﷺ ـ بۆ نوێژكردن تێیدا له‌به‌ر فه‌زڵ داریی وچه‌ند قاتی پاداشته‌كه‌ى، هه‌روه‌ها به‌ڵگه‌یه له سه‌ر ئه‌وه‌ی حه‌رامه كۆڵ وبنكه بگوازرێته‌وه بۆ جگه له‌م سێ مزگه‌وته به مه‌به‌ستی په‌رستن، جا سه‌ردانكردن وسه‌فه‌ركردن بۆ هیچ شوێنێكی سه‌ر زه‌وی شه‌رعی نیه مه‌گه‌ر بۆ ئه‌م سیانه. وڕو كردنه مه‌دینه بۆ نوێژكردن له مزگه‌وتی په‌یامبه‌ر ـ ﷺ ـ ده‌رهه‌ق به ژنان وپیاوان شه‌رعیه له‌به‌ر گشتێتی ئه‌و به‌ڵگانه‌ى ڕابورد.\nویردێكی تایبه‌تیش نیه به مزگه‌وته‌كه‌یه‌وه ـ ﷺ ـ ، دوای ئه‌وه دو ڕكات نوێژ ده‌كات له هه‌ر شوێنێك بێت، ئه‌گه‌ر له ڕه‌وزه‌ش بێت باشتره، له‌به‌ر فه‌رمایشته‌كه‌ى ـ ﷺ ـ : «مَا بَيْنَ بَيْتِي وَمِنْبَرِي رَوْضَةٌ مِنْ رِيَاضِ الْجَنَّةِ» «نێوان ماڵه‌كه‌م ومینبه‌ره‌كه‌م باخێكه له باخه‌كانی به‌هه‌شت»(4).\nكێش سه‌ردانی مزگه‌وته‌ی بكات ـ ﷺ ـ ئه‌بێت پارێزگاری بكات له ئه‌نجامدانی پێنج فه‌رزه‌كه تێیدا، وئه‌بێت زیكر وپاڕانه‌وه ونوێژی سوننه‌تی زۆر له ڕه‌وزه‌دا بكات، به ئومێدی ئه‌جر وپاداشتی گه‌وره. به‌ڵام بۆ نوێژه فه‌رزه‌كان باشتره سه‌ردان كار وجگه له‌ویش زیاتر بڕواته پێشه‌وه وسور بێ به پێی توانا له سه‌ر ڕیزه‌كانی پێشه‌وه كه هانی بۆ لا دراوه، چونكه ڕیزه‌كانی پێشه‌وه ده‌كه‌ونه به‌رده‌م ڕه‌وزه‌وه.\nئه‌گه‌ر موسڵمان سه‌ردانی مزگه‌وتی په‌یامبه‌ری ـ ﷺ ـ كرد باشتره سه‌ردانی گۆڕی په‌یامبه‌ر ـ ﷺ ـ ودو هاوه‌ڵه‌كه‌ى ئه‌بو به‌كر وعومه‌ر رضي الله عنهم بكات، چونكه ئه‌مه‌ش تابعه به‌وه‌ى په‌یامبه‌ره‌وه ـ ﷺ ـ نه‌ك له بنچینه‌دا مه‌به‌ست بێت. ئه‌مه سه‌ردانی شه‌رعیه، دروستیش نیه بنكه وكۆڵی بۆ بپێچرێته‌وه، به‌ڵكو كۆڵ وبار پێچانه‌وه بۆ سه‌ردانكردنی گۆڕی په‌یامبه‌ر وچاكان وشوێنه‌كانی تر جگه له سێ مزگه‌وته‌كه [كه باس كران] كۆ ده‌نگی زانایان هه‌یه له سه‌ر حه‌رام بونی. كێش بیكات ئه‌وا به نیه‌ت ومه‌به‌سته‌كه‌ى سه‌رپێچی كاره، چونكه دژی ئه‌و تێگه‌یشتنه‌یه كه له فه‌رموده‌ى كۆڵ وبار پێچانه‌وه‌دا هاتوه.\nسه‌باره‌ت به چۆنێتی سه‌ردان كردن: له سه‌ر سه‌ردانكه‌ره به ئه‌ده‌ب وده‌نگێكی نزمه‌وه له ئاستی گۆڕه‌كه‌ى په‌یامبه‌ر ـ ﷺ ـ ڕابوه‌ستێت، وپاشان سه‌لامی لێ بكات وبڵێ: «السلام عليك يا رسول الله ورحمة الله وبركاته» له‌به‌ر فه‌رموده‌ى: «مَا مِنْ أَحَدٍ يُسَلِّمُ عَلَيَّ إِلَّا رَدَّ اللهُ عَلَيَّ رُوحِي حَتَّى أَرُدَّ عَلَيْهِ السَّلَامَ» «هیچ كه‌سێك نیه سه‌لامم لێ بكات مه‌گه‌ر خوا ڕوحم به به‌ر ده‌كاته‌وه تا وه‌ڵامی سه‌لامه‌كه‌ى بده‌مه‌وه»(5).\nوحه‌رامه سه‌ردان كه‌ر وجگه له‌ویش ده‌ست بساوێت به ژوره‌كه‌ی په‌یامبه‌ر ـ ﷺ ـ یا ماچی بكات یا به ده‌وریدا بسوڕێته‌وه، یا ڕوی لێ بكات له كاتی دوعاكردندا، یا داوای لێ بكات ـ ﷺ ـ پێویستیه‌كانی بۆ جێبه‌جێ بكات، وناڕه‌حه‌تیه‌كانی له سه‌ر لابدات، وشیفای نه‌خۆشی بۆ بدات وهاوشێوه‌ى ئه‌مانه، چونكه هه‌مو ئه‌مانه ته‌نها بۆ خوایه، وداوا ناكرێت مه‌گه‌ر له خوا. وسه‌ردانكردنی قه‌بری په‌یامبه‌ر ودو هاوه‌ڵه‌كه‌ى واجب نیه، ومه‌رجێكیش نیه بۆ حه‌ج، وه‌ك هه‌ندێك نه‌زان وا تێیگه‌یشتون، به‌ڵكو ئه‌مه سوننه‌ته ده‌رهه‌ق هه‌ر كه‌سێك سه‌ر له مزگه‌وتی په‌یامبه‌ر ـ ﷺ ـ بدات، وهه‌رگیز هیچ په‌یوه‌ندیه‌ك نیه له نێوان ئه‌مه وله نێوان حه‌جدا. وهه‌مو ئه‌و فه‌رمودانه‌شی له‌م باره‌وه ده‌كرێنه به‌ڵگه بۆ شه‌رعی بونی كۆڵ وبار پێچانه‌وه بۆ قه‌بری په‌یامبه‌ر ـ ﷺ ـ ، وكه ئه‌مه له ته‌واوكاریه‌كانی حه‌جه، هه‌موی فه‌رموده‌ى بێ بنه‌مایه؛ یا لاوازه یا هه‌ڵبه‌ستراوه، وه‌ك فه‌رموده‌ى: «مَنْ حَجَّ وَلَمْ يَزُرْنِي فَقَدْ جَفَانِي»(8) «كێ بێت بۆ حه‌ج وسه‌ردانم نه‌كات ئه‌وا ئه‌وا پشتی لێكردوم»، یا فه‌رموده‌ى: «مَنْ زَارَ قَبْرِي وَجَبَتْ لَه شَفَاعَتِي»(9) «كێ سه‌ر له گۆڕه‌كه‌م بدات ئه‌وا شه‌فاعه‌تمی بۆ حه‌ڵاڵ بوه» جگه له‌م دوانه‌ش زۆره، یه‌ك فه‌رموده‌ى له په‌یامبه‌ره‌وه ـ ﷺ ـ نه‌چه‌سپاوه، به‌ڵكو هه‌ندێك له زانایان جه‌خت له سه‌ر ئه‌وه ده‌كه‌نه‌وه كه هه‌موی هه‌ڵبه‌ستراو ودرۆیه.\nسوننه‌ته سه‌ردان كار -پیاو بێت یا ئافره‌ت- بچێت بۆ مزگه‌وتی قوبا به ده‌ست نوێژه‌وه ونوێژی تێدا بكات، چونكه په‌یامبه‌ر ـ ﷺ ـ وای كردوه؛ به پیاده وسواری سه‌ردانی مزگه‌وتی قوبای ده‌كرد ودو ڕكاتی تێدا ده‌كرد(10). وفه‌رمایشته‌كه‌ى ـ ﷺ ـ : «مَنْ تَطَهَّرَ فِي بَيْتِهِ ثُمَّ أَتَى مَسْجِدَ قُبَاءَ فَصَلَّى فِيهِ صَلَاةً كَانَ لَهُ كَأَجْرِ عُمْرَةٍ» «هه‌ر كه‌س له ماڵی خۆیدا ده‌ست نوێژ بگرێت پاشان بڕوا بۆ مزگه‌وتی قوبا، ونوێژێكی تێدا بكات، ئه‌وه پاداشتی عومه‌ره‌یه‌كی هه‌یه»(11). وسوننه‌ته ته‌نها ده‌رهه‌ق به پیاوان سه‌ردانی گۆڕستانی به‌قیع وگۆڕی شه‌هیده‌كانی ئوحود بكات وه‌ك گۆڕی حه‌مزه وجگه له‌ویش رضي الله عنهم، وسه‌لامیان لێ بكات ودوعایان بۆ بكات، چونكه په‌یامبه‌ر ـ ﷺ ـ وای كردوه؛ سه‌ردانی كردون وبۆیان پاڕاوه‌ته‌وه، هه‌روه‌ها له‌به‌ر گشتێتی فه‌رموده‌ى: «زُورُوا الْقُبُورَ، فَإِنَّهَا تُذَكِّرُ الْمَوْتَ» «سه‌ردانی گۆڕستان بكه‌ن، چونكه مردنتان بیر ده‌خاته‌وه»(12). وپه‌یامبه‌ری خوا ـ ﷺ ـ هاوه‌ڵه‌كانی فێر ده‌كرد له كاتی سه‌ردانی گۆڕستاندا بڵێن: «السَّلَامُ عَلَيْكُمْ أَهْلَ الدِّيَارِ مِنَ الْمُؤْمِنِينَ، وَالْمُسْلِمِينَ، وَإِنَّا إِنْ شَاءَ اللهُ لَلَاحِقُونَ، أَسْأَلُ اللهَ لَنَا وَلَكُمُ الْعَافِيَةَ» «سه‌لامتان لێ بێت ئه‌ى خه‌ڵكی گۆڕستان له باوه‌ڕداران وموسڵمانان، ئێمه‌ش به ویستی خوا به دڵنیاییه‌وه پێتان ده‌گه‌ینه‌وه، داوا ده‌كه‌م له خوا ئێمه وئێوه‌ش بێوه‌ى بكات وببورێت»(13).\nوه‌ك شوێنی یه‌خ كردنی وشتره‌كه (مبرك الناقة)، ومزگه‌وتی هه‌ینی (مسجد الجمعة)، وبیری كلوانه‌كه‌كه (بئر الخاتم)، وبیری عوسمان (بئر عثمان)، وحه‌وت مزگه‌وته‌كه (المساجد السبعة)، ومزگه‌وتی دوو قیبله‌كه (مسجد القبلتين)، ئه‌مانه هیچ بنه‌مایه‌كی نیه، وله په‌یامبه‌ریشه‌وه ـ ﷺ ـ نه‌چه‌سپاوه سه‌ردانی ئه‌م شوێنانه‌ی كردبێت یان فه‌رمانی به سه‌ردان كردنی كردبێت، له كه‌سیش له پێشینانه‌وه نه‌هاتوه سه‌ردانیان كردبێت، وهیچ مزگه‌وتێك نیه له مه‌دینه فه‌زڵێكی تایبه‌تی هه‌بێت، مه‌گه‌ر مزگه‌وتی په‌یامبه‌ر ـ ﷺ ـ ومزگه‌وتی قوبا، په‌یامبه‌ریش فه‌رمویه‌تی [وه‌ك ڕابورد]: «هه‌ر كارێك بكرێت فه‌رمانی ئێمه‌ى له سه‌ر نه‌بێت ئه‌وا ڕه‌د ده‌كرێته‌وه». جا ئه‌بێت موسڵمان كه سه‌ریدا له مه‌دینه پابه‌ند بێت به سه‌ردانكردنی ئه‌و شوێنانه‌ى كه شه‌رعیه سه‌ردان بكرێت، ودور بكه‌وێته‌وه له‌و شوێنانه‌ى شه‌رعی نیه سه‌ردان بكرێت.\n(7) [أخرجه عبد الرزاق (6724) -وزاد: «مَا نَعْلَمُ أَحَدًا مِنْ أَصْحَابِ النَّبِيِّ ـ ﷺ ـ فَعَلَ ذَلِكَ إِلَّا ابْنَ عُمَرَ»-، وابن أبي شيبة (11915)، والبيهقي (10380)، وأورده ابن حجر في «المطالب العالية» (1320/2) ط العاصمة، وصححه موقوفًا، وانظر: في «الفتوحات الربانية» (5/34). وأخرجه مالك (574) وغيره مختصرًا. وصححه شيخ الإسلام في «الإقتضاء» (ص727)].\n(8) [موضوع: قاله الذهبي في «ميزان الاعتدال» (4/265)، وابن حجر في «لسان الميزان» (8/285)، والصغاني في «الأحاديث الموضوعة»، والزركشي، وابن الجوزي، والشوكاني «الفوائد المجموعة» (ص 118) وغيرهم. ومما يدل على وضعه أن جفاء النبي ـ ﷺ ـ من الكبائر إن لم يكن كفرًا فاستلزم أن يكون زياته ـ ﷺ ـ فرضًا كالحج، وهذا مما لم يقله العلماء. انظر: «الضعيفة» (45)].\n(12) أخرجه مسلم (976) - 108.\nده‌روازه‌ى دوه‌م : له باره‌ى پایه واجبه‌كانی حه‌جه‌وه ده‌روازه‌ى حه‌وته‌م : له باره‌ى گوێزه‌بانه‌وه «العقيقة» ده‌روازه‌ى یه‌كه‌م له باره‌ى پێشه‌كیه‌كانی حه‌جه‌وه ده‌روازه‌ى شه‌شه‌م : له باره‌ى قوربانی كردنه‌وه «الأُضْحِيَّة» ده‌روازه‌ى سێیه‌م : له باره‌ى قه‌ده‌غه كراوه‌كان وفیدیه دان وقوربانی یه‌وه\nسەردان: ١,٠٦٣ بەش: بەشی حەج (کتاب الحج)\nپرسیاری دواترده‌روازه‌ى شه‌شه‌م : له باره‌ى قوربانی كردنه‌وه «الأُضْحِيَّة»پرسیاری پێشترده‌روازه‌ى چواره‌م : له باره‌ى چۆنیه‌تی حه‌ج وعومره كردنه‌وه


هیندستان و بودا لە دیدی هێرمان هێسەوە – knwe.org\nسەرەکی » ئەدەب - سێبەر و سایە » هیندستان و بودا لە دیدی هێرمان هێسەوە\nهیندستان و بودا لە دیدی هێرمان هێسەوە\nخوێندنەوەیەک بۆ رۆمانی « سیدهارتا» ی هێرمان هێسە\nنووسین باشە، بیرکردنەوە باشترە، ئاقڵی باشە، سەیر باشترە\nزۆرێک لە ئەوروپییەکان زۆر درەنگ شارستانییە گەورەکەی هیندستانیان بۆ کەشفبوو، دیارە یەکێک لە هۆکارەکانیش دەگەڕێتەوە بۆ داگیرکردنی ئەم وڵاتە لەلایەن ئینگلیزەکانەوە، کە هەمیشە ئەو وڵاتەیان وەکو وڵاتێکی دواکەوتوو لە هەموو روویەکەوە سەیرکردوو، بە تایبەتی لە رووی کولتوورییەوە، لێ پاش چەندین سەدە ئینجا ئەوروپییەکان هەستیان کرد، ئەو قسانەی ئینگلیزەکان راست دەرنەچوو، بگرە هیندستان خاوەنی یەکێکە لە شارستانییە مەزنەکانی جیهانە، کە هیچی لە شارستانی یۆنانی کەمتر نەبووە. هەرچەندە لەناو حەشاماتی هەواداری لووتبەرزی عەقڵی ئەوروپیدا، چەند کەسێکی ژیرو مرۆڤ دۆست پەیدابوون، کە رووی هەقیقی ئەم شارستانییەیان بۆ ئەوروپا و جیهان کەشف کرد. یەکێکیش لەو کەسانەی کە زۆرجوان شارەزایی لەم شارستانییە مەزنە هەبوو، نووسەری ناسراوی ئەڵمانی « هێرمان هێسە» یە، ئەمەش بە جوانی لە رۆمانی « سید هارتا» دەرکەوتووە.\nئەم رۆمانە باسی کەسێک دەکات بەناوی « سید هارتا»، کەسێکە کە لە رووی بژێویی ژیان هیچی لێ کەم نییە، بگرە زۆر خۆشیش دەژی، لێ هێشتا پێی وایە کە شتێکی لێ وونبوەو دەگەڕێت بە دوای هەقیقیەتێکدا ، ئەوەبوو لەگەڵ « گۆڤیندای» ی هاوسەریدا بڕیار دەدەن کە شار جێبهێڵن و دەیانەوێت واز لەژیانی دەوڵەمەندی بهێنن و ببنە سامانا، لە هیندستاندا، بەو کەسانەی دەڵێن کە واز لە خۆشی ژیان دەهێنن و بەدوای خودا پەرستیدا وێڵن کە زیاتر وەکو « سۆفی» لای خۆمان وایە. کاتێک سیدهارتا و گۆڤیندای ژنی نازونیعمەتی باوکی بەجێدە‌هێڵن و روودەکەنە دارستانەکان، هەرچەندە بۆیان زەحمەتە خۆیان لەگەڵ ئەم ژیانە رابێنن، بەڵام پاشتر رادێن و دەبنە سامانا.\nلەم رۆمانەدا « بودا» و تێڕوانین و بۆچوونەکانی، تارماییەکی گەورە داگیر دەکەن، تەنانەت ناوی « سید هارتا» ناوی ئەسڵی بودایە، تاڕادەیەکی زۆریش ژیانی سیدهارتا و بوداش لە یەکتری دەچێت زۆرجار هەست دەکەیت کە باسی ژیانی بودا دەکات. جگەلەوەش بەشێوەیەکی راستەوخۆش، نوسەر هاتووە بودای خستۆتە ناو رۆمانەکەیەوە ، ئەوەش لەرێگەی سید هارتاوە.\nپاش ئەوەی ماوەی سێ ساڵ سید هارتا و گۆڤیندای هاوسەری لەلای ساماناکان دەمێننەوەو فێری زۆر شت دەبن، رۆژێکیان باس لە هاتنی پیاوێکی ئایینی پایە بەرز دەکەن کەئەویش « بودا» یە کە لێرە ناوی « گۆتامایە» ی لێناوە» ئەمەش نازناوی ئەسڵی بودایە» . پاشئەوەی خۆیی و گۆڤیندای هاوسەری بەشداری یەکێک لە دانیشتنەکانی دەکەن و گوێ بۆ ئامۆژگارییەکانی دەگرن، دواتر سید هارتا دەکەوێتە گومانەوە و دەچێت بودا بە تەنها دەبینێت و دیالۆگێکی قووڵی فکری و ئایینی پێکەوە دەکەن. لێ سید هارتا هیچ قەناعەت بە قسەکانی بودا ناکات، بەڵام ئەم دیدارە گۆڕانکارییەکی قووڵ و کاریگەرییەکی گەورە لەسەر ژیانی دادەنێت، بەشێوەیەک دوای ئەو دیدارە واز لەژیانی سۆفیگەریی دەهێنێت و دەگەڕێتەوە بۆ ناو ژیانی خۆشیی و کامەرانیی و وازیش لە گۆڤیدانی هاوسەری دەهێنێت، چونکە ئەو ئامادە نییە بگەڕێتەوە بۆ ناو ژیانی ئاسایی و دوای بودا دەکەوێت، بەڵام سید هارتا دەگەڕێتەوە ناو شارو و دەچێتە باوەشی خانمێکی ترەوە، کەئەویش کامالای شٶخ و شەنگ و دەوڵەمەندە.\nگەڕانەوە بۆ ژیانی ئاسایی\nپاش نزیکەی سێ ساڵ لە ژیانی سامانا، سید هارتا بێزار دەبێت و دەگەڕێتەوە بۆ ژیانی ئاسایی، ئەمەش نووسەر بە « بێداربوونەوە» ناوی بردووە.\n-ئەو بەراستی وەکو وەکو کەسێکی بێداربووەوە یان تازە لەدایکبوو وابوو، دەبوو ژیانی سەرلەنوێ و بە تەواوی لەسەرەتاوە دەستپێ بکات. ل 57\nبەڵام سید هارتا ناگەڕێتەوە بۆ شار و بنەماڵەکەی خۆی، بگرە شوێنێکی تر هەڵدەبژێرێت ئەوەش لەبەر کۆمەڵێک هۆکار کە خۆی بەمشێوەیە باسی لێوە دەکات:\n-من براهمان نەماوم، لەماڵەوەو لەلای باوکم چی بکەم؟ بخوێنم؟ قوربانی بددەم؟ تێڕامێنم؟ هەموو ئەم شتانە بەسەرچوون، هەموو ئەم شتانە لە رێگەم نەماون ..ل 57\nناگەڕێتەوە وڵاتی خۆی، روو لە شارێکی تر دەکات و بە رێکەوت کامالای شٶخ و شەنگ دەناسێت و پێکەوە ماوەیەکی خۆشی ژیان بەسەر دەبەن. دواتر لەسەر داوای کامالای خێزانی ، سید هارتا دەستدەکات بە کارو کاسبی و دەچێتە لای کاماسڤامی بازرگان و پێکەوە ماوەیەکی زۆر کاسپی و بازرگانی دەکات و ژیانێکی دەوڵەمەندیی و ئاسوودەگەی بەسەر دەبات، بەڵام ئەمەش تاسەر نابێت و دووبارە سیدهارتا بۆچوونی دەگۆڕێت.\nزیندووبونەوەی گیانی سامانا\nپاش ماوەیەکی زۆر ژیانێکی پڕ خۆشیی و کامەرانی لەگەڵ کامالای هاوسەرە نوێکەی بەسەر دەبات، لەژیانی بازرگانیشدا زۆر سەرکەوتوو دەبێت و دەوڵەمەند دەبێت، بەڵام دووبارە بیرکردنەوەو تێڕامان لە ژیان و گەردوون، دووبارە هەستە ساماناکانی تێدا زیندوو دەکەنەوەو واز لە کامالا و ژیانی بازرگانی دەهێنێت و دەگەڕێتەوە بۆ ناو دارستانەکان.\n-سیدهارتا تا ماوەیەکی زۆر لە ژیانی دونیایی و لەزەت و خۆشیدا ژیا، بەبێ ئەوەی هیچ شتێک بەو دونیایەوەی ببەستێت، هەستەکانی ، کەلە ساڵانی سامانییدا کوشتنی، دیسان زیندوو بونەوە، دەوڵەمەندی تاقیکردەوەو، جێژی تاقیکردەوە، دەستەڵاتی تاقیکردەوە، لەگەڵ ئەوەشدا ماوەیەکی زۆر لە دڵەوە سامان مابووەوە، کامالا، کامالای ئاقڵ بە باشی هەستی بەمە کردبوو، ،، ل 96\nلەپڕ سیدهارتا دیار نامێنێت و کۆشك و تەلار و کامالای هاوسەری بەجێدەهێڵێت، لەکاتێکدا کامالای هاوسەریشی دوو گیان دەبێت، بەڵام سیدهارتا گوێی ناداتێ و روو لەدارستان دەکات و پاش ماوەیەک لە کەناری رووبارێک لای ڤاسۆدیڤای هەژار دەگیرسێتەوە.\nپاشئەوەی ماوەیەک لەلای ڤاسۆدیڤای هەژار لە کەناری رووبارێک، ژیانێکی هەژاریی و بێدرامەتی دەژی، سەرەتا بۆی ئاسان نییە دووبارە وەکو پیاوێکی کرێکارو هەژار بژی، بەڵام دواجار فێر دەبێت. رۆژێکیان لە پڕ کامالای خێزانی دەبینێتەوە کە لەناو کاروانێکدایە دەیانەوێت بپەڕێنەوە بۆ ئەوبەر رووبارەکە، بەڵام باری تەندروستی تێکدەچێت و لەوکاتەدا سیدهارتا دەبینێتەوە، بەڵام بە هۆی خراپبوونی باری تەندروستییەوە گیانی لەدەستدەدات، بەڵام پێش ئەوەی بمرێت کوڕەکەی پێ پیشان دەدات و دەڵێت: ئەوە کوڕەکەتە ئاگات لێی بێت.\nسەرەتا سیدهارتا زۆر دڵی بە دۆزینەوەی کوڕەکەی خۆش دەبێت، بەڵام دواجار ئەم کوڕە دەبێتە مایەی نارەحەتی بۆی، چونکە ئەو پێشتر لەناو کۆشک و تەلاری دایکیدا ژیانێکی دەوڵەمەندانە ژیاوە، ناتوانێت لە لای باوکە هەژارەکەی، ژیانی کوولەمەرگی بژی، هەربۆیە پاشمـاوەیەک کوڕەکەی لەدەستی رادەکات و سید هارتا بەجێهدەڵێت. ئەمەش کاریگەری زۆر خراپ دەکاتە سەر ژیان و هەست و نەستی سیدهارتا و لەناخەوە دەیهەژێنێت.\nبابەتە گرنگەکانی ناو ئەم رۆمانە\nئەم رۆمانە هەرچەندە لە رووی قەبارەوە زۆر بچووکە، لێ ناوەڕۆکێکی تەواو دەوڵەمەندی هەیە و کۆمەڵێک بابەتی زۆر لە خۆی دەگرێت، گرنگترینیان : ناساندنی شارستانی هیندی، ئایینی بودا و طقوساتەکانی سۆفیگەریی و کەسانی رۆحی هیندی، خۆشەویستی، ژیاندۆستی، حیکمەتی ژیان، ژیانی بازرگانی و دەسەڵاتداریی. کۆمەڵێک بابەتگەلی تر.\nهیندستان و شارستانییە دێرینەکەی\nخوێنەر لە رێگەی ئەم رۆمانە کورتەوە، کۆمەڵێک زانیاریی زۆر لەبارەی شارستانی هیندی دەستدەکەوێت، بە تایبەتی لایەنی رۆحی، فەلسەفیی، مێژوویی، ئەفسانە. بەراستی هێرمان هێسە شارەزایی باشی لەبارەی شارستانی دێرینی هیندستان هەبووە، من لەرێگەی ئەم رۆمانەوە بە کۆمەڵێک فەیلەسووف و ئەفسانە و بیرمەندانی هیندی ئاشنا بووم. نووسەر لە رێگەی پەراوێزەکانەوە کە بۆ رۆمانەکەی دایناون، شارەزایی باش بە خوێنەر دەدات. لێرەشەوە زیرەکیی و بلیمەتی هێرمان هێسەمان بۆ دەردەکەوێت.\nبودا یەکێکە لە کەسایەتییە مەزنەکانی هیندوستان و جیهان، لەهەمانکاتیشدا یەکێکە لەو کەسایەتییە مەزنانەی کە کاریگەری گەورەی بەسەر گەلانی ئاسیاوە هەبووە، ئایینی بودیش یەکێکە لە ئایینە مەزن و بڵاوەکانی جیهان. نووسەر هەوڵیداوە لەرێگەی ئەم رۆمانەوە تیشکێک بخاتە سەر فکر و بۆچوون و ئایینی بودا. دیارە گەر سەیری ناوی رۆمانەکە بکەین « سید هارتا» ئەم ناوە، ناوی ئەسڵی « بودا» یە، هەروەها کاتێکیش باسی پیاوە رۆحییە گەورەکە دەکات، ناوی « گواتاما» ی داناوە، کەئەمەش نازناوی بودایە. زۆرجاریش هەر بە ناوی « بودا» وە ناوی دەهێنێت. هەربۆیە دەتوانم بڵێم ئەم رۆمانە هەر لە ناوەکەیەوە دیارە،چەندە کاریگەری بودای بە سەروەیە.\nهەروەها لە رێگەی دروستکردنی رووداوی بینی سیدهارتا و گواتاما «بودا»، نووسەر توانیویەتی کەمێک قسە لەبارەی بۆچوونەکانی بوداوە بکات. لەلایەکی تریشەوە لەرێگەی پاڵەوانی رۆمانەکەوە کە « سید هارتا» ەوە، هێرمان هێسە گومان دەخاتە سەر بۆچوونەکانی بوداوە، چونکە سیدهارتا باوەڕ بە قسەکانی بودا ناکات و دوای ناکەوێت، من لەو باوەڕەدام سیدهارتاش لێرەدا گوزارشت لە رۆحی هێسە دەکات، راستە سیدهارتا زۆر رێزی بودا دەگرێت، لێ بە گومانیشەوە سەیری بۆچوونەکانی دەکات و کوێرانە دوای ناکەوێت بەڵکە وەکو خۆی دەڵێت:\n-خاوەن شكۆ، بە پەند و ئامۆژگارییەکانت سەرسام بووم، هەموو شتێکی پەندو ئامۆژگارییەکانت روونن ، سەلمێنراون\nدەشڵێت: حیکمەتکانی بودای سروشدار زۆر شتیان لە خۆ گرتووە، زۆرکەس فێردەکەن سەرڕاست بژی، خۆی لە خراپە دووربخاتەوە ..ل49\nلێ دواتر هەر سیدهارتا خۆی پێمان دەڵێت بۆ دوای بودا نەکەوتووە و دەڵێت:\n-حیکمەتەکە زۆر روونە شەرەفمەنداکە شتێکی تێدا نییە، ئەو نهێنییەی تێدا نییە کە مرۆڤە مەزنەکە، ئەو تەنیا لەناو هەزاران کەسدا خۆی چی ئەزموون کردووە. هەر ئەم هۆکارە وام لێ دەکات درێژە بە گەڕانەکانم بددەم، نەک بۆ ئەوەی بە دوای حیکمەتێکی باشتردا بگەڕێم، چونکە دەزانم حیکمەتێکی باشتر نییە، بەڵکو بۆئەوەی هەموو حیکمەت و هەموو مامۆستاکان بەجێبهێڵم و بەتەنیا بە ئامانجەکەم بگەم یان بمرم. ل 49\nلەم رۆمانە کورتەدا دوو چیرۆکی خۆشەویستی گەورەی تێدایە، یەکەمیان خۆشەویستی سیدهارتا و گۆڤیندای یەکەم هاوسەری. دووەمجاریش خۆشەویستی لەگەڵ کامالادا. لی چیرۆکی خۆشەویستی لەگەڵ کامالا قووڵتر دەبێت و وەکو خۆشی دەڵێت : کامالا دەبێتە مامۆستای بۆئەوەی ئەو شتەی فێربکات کە نایزانێت، کە ئەویش بریتییە لە خۆشەویستی.\n-مرۆڤ دەتوانێ سواڵی خۆشەویستی بکات، بیکڕێت، وەکو دیاری پێی بدرێت، لەکوچەو کۆڵان بیدۆزێتەوە، بەڵام هەرگیز ناتوانێت بیدزێت.ل76\nلەم رۆمانەدا نووسەر هەوڵیداوە تیشكێک بخاتە سەر ژیانی دەوڵەمەند و بازرگانەکان بەتایبەتی هی وڵاتانی رۆژهەڵات. جگەلەوەش لەو بارەیەشەوە کۆمەڵێک حیکمەت و قسەی جوانی نووسیوە، کە تێیدا بلیمەتی هێسە دەردەخات.\n-بازرگانەکان بە پارەی خەڵكی دیکە دەژین، بەڵام پارەی خەڵکی بە خۆڕایی نابات، لەجیاتی پارە ، شتیان پێ دەدات. ل 84.\nدیارە ئەم رۆمانە کورتە زۆر شتی تری تێدایە و دەکرێت قسەی زیاتری لەبارەو بکرێت، لێ بەگشتی ئەم رۆمانەی هێرمان هێسە تایبەتمەندییەکی زۆری لەچاو بەرهەمەکانی تریدا هەیە، بە تایبەتی لە رووی بابەت و تەنانەت شێوازی نووسینیشەوە، هەربۆیە چێژێکی تایبەت بە خوێنەر دەبەخشێت.\nلێرەدا جێگەی خۆیەتی دەستخۆشی لە برای وەرگێڕمان کاک کەریم پەڕەنگ بکەین، بۆ وەرگێڕانی ئەم کتێبە جوانەی هێرمان هێسە.\nسەرچاوە:هێرمان هێسە. لە ئەڵمانییەوە: کەریم پەڕەنگ. چاپی یەکەم. دەزگای چاپ و پەخشی سەردەم. سلێمانی . 2017


خاڵی جەوهەری رێکنەکەوتنی یەکێتی و پارتی\n4038 جار خوێندراوه‌ته‌وه\nهەموو خۆ هینان و بردنی یەکێتی لە کۆبوونەوە و کۆبوونەوەی دیکە و رێکەوتن و پەشیمان بوونەوە نە پەیوەندی بە داواکردنی ژمارەی وەزارەت و نە بە بنەمای هاوبەشی(شەڕاکەت)هەیە کە یەکێتی باسی لێوە دەکات،تەنها خاڵی جەوهەری و هۆکاری سەرەکی نەهاتنە پێشەوەی یەکێتی لە رێکەوتن لەگەڵ پارتی ئەکتیڤ کردنەوەی پۆستی سەرۆکایەتی هەرێمی کوردستانە،ئەوەش لە بەر دوو هۆکار:\n- یەکێتی دەیەوێ ئەو خاڵە لە دژی بزووتنەوەی گۆڕان بەکاربێنێ و تا دەگەینەوە هەڵبژاردنێکی دیکە بیکاتە دروشمی سەرەکی بەگژداچوونەوەی گۆڕان و دەنگ لێ هەلوەراندنی،هەروەها دەیەوێ لە دژی پارتیش سوودی لێ وەربگرێ بەوەی کە دوای کاراکردنەوە و هەموارکردنەوەی یاسای سەرۆکایەتی هەرێمی کوردستان و هەڵبژاردنی سەرۆکی نوێی هەرێمی کوردستان یەکێتی بە بەهانەی مامەڵە لەگەڵ کردنی و ئیعتراف پێکردنی لە زۆنی کەسک دەسکەتی زیاتر وەربگرێ لە گرێ بەستی نەوت و پرۆژەی دیکەی وەبەرهێنان.\n- دڵ راگرتنی ئێرانیەکان هۆکارێکی دیکەی نەهاتنە پێشی یەکێتیە بۆ رێکەوتن لەگەڵ پارتی،ئێرانیەکان هەر لە سەرەتاوە دژی هەبوونی پۆستی سەرۆکایەتی هەرێم بوون چونکە دەزانن ئەو پۆستە هەرێمی کوردستان بەهێز دەکا بۆیەشە یەکێتی ئێستا کە ئەگەر ناچار بکرێ لەگەڵ پارتی رێک بکەوێ و بەشداری حکومەت بکا دەیەوێ یاسای سەرۆکایەتی هەرێم بە دڵی ئەوان (ئێرانیان)کلک و گوێ بکرێ تا دەبێتە تەیرێکی مەعقول و لە قەفەزی بێ دەسەڵاتی جێگای دەبێتەوە.\nزۆرینەی پارتە عەربیەکانی عێڕاق و بە تایبەتی شیعە لە پشت یەکێتین بۆ ئەو کارەی و هانی دەدەن و بەڵێنی دەسکەوتی دیکەی پێ دەدەن لە بەغدا، لە کاتێکدا شیعە بە ئێرانی و عێراقیەکەیەوە کە ناتوانن رێگە لە کاراکردنەوەی یاسای سەرۆکایەتی هەرێمی کوردستان بکەن ئەوە هەوڵ دەدەن کە سەرۆکی داهاتووی هەرێم لە پێگەیەکی بەهێزدا نەبێت،واتا دەسەڵاتی بەسەر هەموو جوگرافیای کوردستان نەبێ،نەتوانێ نوێنەرایەتی هەموو لایەنە سیاسیەکان و داخوازیە نەتەوەیی و نیشتیمانیەکان بکات لە مامەڵەکردن لەگەڵ بەغدا،چونکە بەغدا لەوە تێگەیشت کە هەبوونی سەرۆکێکی بەهێز و خاوەن بڕیار چ مانایەک بە پێگە و هەبوونی هەرێمی کوردستان ببەخشێ.\nپارتی و هێزە نیشتیمانیەکانی دیکە چۆن دەتوانن ئەو مەترسیە دەرباز بکەن،بڕوا ناکەم وەڵامی ئەو پرسیارە بە زیاد کردنی ژمارەی وەزارەت و پۆستەکانی یەکێتی بدرێتەوە یان زیاتر چاوەڕوان کردنی،بەڵکو دەبی بیر لە رێگایەک بکرێتەوە یەکێتی ناچار بکرێ نەک رازی بکرێ،چونکە یەکێتی ناتوانێ رازی بێ!


نووچە نێت | ڕاستگۆیی بێ لایەنی| هاوكار عه‌بدوڵا كتێبى "نه‌ته‌وه‌یه‌كى نادیار"ى بڵاوكرده‌وه\nMay 2021 11 - 00:35:00\nهاوكار عه‌بدوڵا وه‌رگێڕى گه‌نج دوایین كتێبى خۆى بڵاوكرده‌وه به ناوى "نه‌ته‌وه‌یه‌كى نادیار:هه‌وڵى كورده‌كان بۆ سه‌ربه‌خۆیى و داڕشتنه‌وه‌ى عێراق و خۆرهه‌ڵاتى ناوه‌ڕاست" كه له‌لایه‌ن كویل لۆرنس نووسراوه.\nهاوكار عه‌بدوڵا یه‌كێكه له نووسه‌ر و وه‌رگێڕه گه‌نجه‌كان، دانیشتووى شارى هه‌ولێره و له چه‌ند رۆژى رابردوودا كتێبێكى نوێى بڵاوكردووه‌ته‌وه به ناونیشانى، "نه‌ته‌وه‌یه‌كى نادیار: هه‌وڵى كورده‌كان بۆ سه‌ربه‌خۆیى و داڕشتنه‌وه‌ى عێراق و خۆرهه‌ڵاتى ناوه‌ڕاست".\nكتێبه‌كه له دوو توێى 485 لاپه‌ڕه له‌لایه‌ن ده‌زگاى ئایدیاوه چاپكراوه، سه‌باره‌ت به گرنگى كتێبه‌كه هاوكار عه‌بدوڵا له لێدوانێكى تایبه‌ت به "نوچه‌نێت" گوتى، "گرنگی ئه‌م كتێبه له‌وه‌دایه كه تۆماری مێژووی رووداوه‌كانی كوردستان وه‌ك خۆی ده‌گێڕێته‌وه. له نزیكه‌وه چاوپێكه‌وتنی رووبه‌ڕووی له‌گه‌ڵ به‌رپرسانی كوردی و ئه‌مریكی هه‌بووه، نووسه‌ریش خۆیشی وه‌ك رۆژنامه‌نووس له نزیكه‌وه ئاگاداری زۆربه‌ی رووداوه‌كان بووه. له كۆتاییدا، ده‌كرێ بڵێین ئه‌م كتێبه گه‌نجینه‌یه‌كی به‌هاداره بۆ هه‌موو ئه‌وانه‌ی ده‌یانه‌وێ بزانن له‌ماوه‌ی سه‌ده‌ی رابردوودا چی له كوردستان و عێراق و ناوچه‌كه روویداوه. بۆ هه‌موو ئه‌وانه‌ی ده‌یانه‌وێ مێژووی سیاسی كوردستانی عێراق بزانن، خوێندنه‌وه‌ی ئه‌م كتێبه‌یان بۆ پێشنیار ده‌كه‌م".\nويستم خوێنه‌ری كورد له‌م كتێبه نایابه بێبه‌ش نه‌بێت\nسه‌باره‌ت به‌وه‌ى به دیاریكراوى چ خاڵێك هانى هاوكارى داوه بڕیارى وه‌رگێڕانى ئه‌و كتێبه بدات؟ هاوكار عه‌بدوڵا له لێدوانه‌كه‌ى بۆ نوچه‌نێت گوتى، "ئه‌وه‌ی هانی دام بۆ وه‌رگێڕانی ئه‌م كتێبه، ده‌گه‌ڕێته‌وه بۆ هه‌بوونی چه‌ند براده‌رێكی ئه‌مریكی له شوێنی كاركردنم كه له ساڵانی رابردوودا كه خه‌ریكی خوێندنه‌وه‌ی ئه‌م كتێبه بوون، بۆیه منیش دوای خوێندنه‌وه‌ی حه‌زمكرد ته‌رجه‌مه‌ی سه‌ر زمانی كوردی بكه‌م و خوێنه‌ری كورد له‌م كتێبه نایابه بێبه‌ش نه‌بێت".\nسه‌باره‌ت به ناوه‌ڕۆكى كتێبه‌كه‌یش گوتى، "ئه‌م كتێبه تۆمارێكی مێژوویی-سیاسیه، تیایدا نووسه‌ر رووداوه‌كانی ئه‌و چه‌ندین ساڵه‌ی رابردووی كوردستان، عێراق و ناوچه‌كه به‌شێوه‌یه‌كی تێروته‌سه‌ل و مه‌یدانی ده‌گێڕێته‌وه".\nهاوكارى جیا له وه‌رگێڕان، خاوه‌نى كتێبه‌كه به ناوى "داعش له‌نێوان ململانێی مه‌زهه‌بی و شكستی به‌هاری عه‌ره‌بییدا" كه هاوكات مسته‌رنامه‌كه‌یه‌تى.\nجیا له‌وه‌یش تا ئێستا ئه‌و كتێبانه‌ى وه‌رگێڕاوه و بڵاوى كردوونه‌ته‌وه:\n• نه‌ته‌وه‌یه‌كی نادیار، نووسینی كویل لۆرنس، بڵاوكار: ده‌زگای ئایدیا\n• ئیسلامۆفۆبیا و سیاسه‌ته ئیمپراتۆرییه‌كان، نووسینی دیپا كومار، بڵاوكار: نوسینگه‌ی ته‌فسیر\n• مێژووی تیرۆریزم: له چاخه دێرینه‌كانه‌وه تا داعش، نووسینی گێڕاڕد شالیاند و ئارناود بلین، بڵاوكار: ده‌زگای سه‌رده‌م\n• ژووری رووداوه‌كان، نووسینی جۆن بۆڵتن، بڵاوكار: ده‌زگای فام (وه‌رگێڕانی ده‌سته‌جه‌معی)\nهه‌روه‌ها ئه‌و كتێبانه‌یش بۆ چاپكردن ئاماده‌ن:\n• وه‌همی شه‌یتان: ئیلحاد و بانگه‌شه زانستییه‌كانی، نووسینی ده‌یڤد بێرلنسكی\n• سه‌ركردایه‌تیی پێغه‌مبه‌ر، نووسینی جۆن ئادێر\n• دوو ساڵ له كوردستان، نووسینی: كاپتن ره‌پێرت هه‌ی\n• ململانێ له‌پێناو باوه‌ڕدا، نووسینی: جێفری لانگ\n• قورئان كتێبێكی سه‌رنجراكێشه، نووسینی: گاڕی میله‌ر\nسه‌رباز ئه‌حمه‌د (نووسه‌ر): له میدیاى كوردى هیچ پاسه‌وانێك بۆ رێگرى له هه‌واڵى فه‌یك نییه\nئاواز جاف له‌باره‌ى رۆمانى "57" ده‌دوێت\nJune 2021 07\nپه‌یڕه‌و ئه‌نوه‌ر: به‌رده‌وام تێگه‌یشتنێكى هه‌ڵه بۆ بابه‌ته جێنده‌رییه‌كان هه‌یه\n"ستالینى باش" ئه‌و رۆمانه‌ى دزێوییه‌كانى كه‌سایه‌تى ستالین ده‌رده‌خات\nسه‌نگه‌ر زرارى: له دۆخى فه‌رهه‌نگى ئێمه مافى ته‌واوى نووسه‌ر نادرێت\nحه‌مه‌سوار عه‌زیز كتێبى ره‌خنه‌یى "ئیستاتیكى تاریكى" بڵاوكرده‌وه\nتەڵعەت تاهیر: من بۆ خوێنه‌رانم ده‌نووسم نه‌وه‌ك بۆ ده‌رخستنى گرنگى خۆم


باسکردنی ئەوەی قوباد تاڵەبانی جێگری سەرۆک وەزیرانی هەرێمی کوردستان چەند و چۆن دەسەڵاتی هەیە،پەیوەندی بە کێشە ناوخۆیەکانی یەکێتی و شەڕی باڵەکانی هەیە بە تایبەتیش وروژاندنی ئەو پرسە لەو دەمەدا کە یەکێتی بڕیارە کۆنگرە ببەستێ و تێیدا چارەنووسی یەکێتی و سەرکردایەتیەکەی یەکلایی بکەنەوە،تا لە سازدانی کۆنگرە نزیک ببینەوە کە چاوەڕوان دەکرێ بەر لە کۆتاییهاتنی ئەوساڵ ببەسرتێ ئەوە شەڕی باڵەکان و لە ناو باڵەکانیش شەڕی کارەکتەرەکان توندتر دەبێ تا رادەی شکاندنی ئێسکی یەکتر.\nبارودۆخی ناوخۆیی و هەرێمایەتی هەرێمی کوردستان لە ساڵانی رابردوو جۆرێک مامەڵەی تایبەتی نێوان پارتی و یەکێتی پێویست بوو لە راگرتنی دڵی یەکدی و راگرتنی هاوسەنگی لە دەسەڵاتدا هەبوو،بەڵام قۆناغی ئێستا پیویستی بە داڕشتنەوەی سەرلەنوێی پەیوەندیەکان و شێوازی بەشداری و هاوبەشی لە حوکمڕانیدا دیاری بکرێتەوە،ئەوەشیان بۆ دوورکەوتنەوە لە یەکتری نا یان هەوڵدان بۆ قۆڵبادانی یەکدی و تۆڵەکردنەوە کە هۆکارەکەی عیناد سیاسی و بەرچاوتەنگی حیزبی بێت،بەڵکو بۆ راستەڕێ کردنی پڕۆسەی حوکمڕانی و قوڵکردنەوەی دیموکراسیەت بێت و لە هەمووشیان گرنگتر هەر کەسە و کاری خۆی بکات.\nئەو میدیا و کەسانەی کە پەیوەندی نێوان سەرۆک وەزیران و جێگرەکەی بە ناجێگیر و گرژ وەسف دەکەن زیاتر سەر بە ئامۆزاکەی جێگری سەرۆک وەزیرانن و ئەوەش ئاماژەیەکە بۆ قوڵتربوونەوەی شەڕی کۆنگرە و جێگرتنەوەی رەوانشاد مام جەلال لە نێوان کوڕەکانی و برازاکانیدا،هەروەها هەوڵدانی ئامۆزاکانی کاک قوبادیش نیشان دەدا لە موخاتەبە کردنی عاتیفەی یەکێتیەکان و هەوڵدان بۆ بە ئاگاهێنانەوەی ئەو یادەوەریە مێژوویە ناشیرنان کە بەرهەمەکەیان شەڕی ناوخۆ و لێکترازاندنی ناو ماڵی کورد بووە،تەنها بۆ ئەوەی خۆیان وەک نەیاری سەرسەختی پارتی نیشان بدەن و ئەو پەیامە بگەیەنن کە ئەوانن جێگرەوەی راستەقینەی تاڵەبانی.\nئەو نووسەرانەی لەو بارەیەوە دەنووسن و ئەو دەزگایانەش کە نووسینەکان بڵاو دەکەنەوە لە ئێمە مانان باشتر دەزانن پۆستی سەرۆک وەزیران و پۆستی جێگری سەرۆک وەزیران جیاوازیان هەیە ئەوەش بە یاسا ریکخراوە،هەردوو پۆستەکە تەواوکەری یەکترن و پێکەوە بوونیان لە بڕیاردان و حوکمڕانی پێویست و گرنگە؟ بە دڵنیایەوە وەڵامەکەی بەڵێیە بە تایبەتیش بۆ واقیعی هەرێمی ئێمە،بەڵام ئەوەیان هیچ لەو ڕاستیە ناگۆڕێ کە جێگری سەرۆک وەزیران دەتوانێ ئەو سەڵاتانە موماڕەسە بکات کە سەرۆک وەزیران دەیداتێ،ئەوەش نە کەمکردنەوەی لە کەسایەتی و پێگەکەی نە دژایەتی کردنیەتی بەڵکو کارێکی هەرە ئاسایی و یاساییە و پێویستە لەمەودوا لەگەڵی رابێین.\nلە هەرێمی کوردستان نا بەڵکو لە ناوخۆی بەریتانیا چەند کەس ناوی جێگری سەرۆک وەزیران دەزانن،یان هەر وڵاتێکی دیکە،بۆ دەبێ لە هەرێمی کوردستان بەردەوام ناوی سەرۆک وەزیران و جێگرەکەی بەیەکەوە بێ؟ یان دەسەڵات لە نێوانیاندا دابەش دوو بکرێ و هەرێمی کوردستانیش هەر بە دوو بەشی بمێنێتەوە!\nباشە چەندین ساڵە هەموومان باسی دەردی کوشندەی دووئیدارەیی و لێکەوتە خراپەکانی ناکەین،باسی جیاوازی هەبوونی خزمەتگوزاری لە نێوان هەولێر و سڵێمانی و زۆنی کەسک و زەرد ناکەین، ئەگەر وایە بۆ روبەڕوبوونەوەی ئەو دابەشکاریە خراپە و ئەو ناعەدالەتیەی لە نێوان شارەکان و خزمەتکردنی هاوڵاتیان هەیە دەبێ لە دژی بووەستینەوە،ئەوەش بە کردار دەکرێ نەک بە دروشم و لێدوان بۆ میدیا.\nئەوەی سەرۆک وەزیران و جێگرەکەی دەیکەن هەنگاونانە بە ئاراستیەکی باش و راست و کار و بڕیارێکی تەندروستە بۆ مسۆگەر کردنی ئایندەیەکی باشتر لە مۆدێلی حوکمڕانی کوردستان،ئەوەش بە پلە یەک خزمەت بە هاوڵاتیانی ئاسایی دەکات کە بە شێوەیەکی باشرە خزمەتگوزاریان پێبگات و حکومەت بە یەک دەستی بتوانێ باشتر خزمەتیان بکات.\n9/7/2019 5:29:19 PM


گوتەبێژی فەرماندەیی ئۆپەراسیۆنی هاوبەشی هێزەکانی عێراق: هەواڵی کشانەوەی سێ وڵاتی هاوپەیمانیی نێودەوڵەتی دژی داعش هەڵبەستراوە\nگوتەبێژی فەرماندەیی ئۆپەراسیۆنی هاوبەشی هێزەکانی عێراق، بڵاوبوونەوەی هەواڵێک لە بارەی داخوازیی سێ وڵاتی هاوپەیمانیی نێودەولەتیی دژی داعش، بۆ کشانەوەیان لە عێراق رەتدەکاتەوە و، دەڵێ: ئەوەی گوتراوە دوورە لە راستییەوە و پرسەکەش هیچ پێوەندییەکی بە ئەوان نییە و، لە ژێر دەسەڵاتی حکوومەت و پەرلەماندایە. ئەو داواشی لە میدیاکان کرد هەواڵی ناراست بڵاو نەکەنەوە.\nتەحسین خەفاجی، بۆ سۆمەریەنیوز گوتوویەتی: هەواڵیک لەبارەی ئەوە بڵاوکراوەتەوە گۆیا هەر یەک لە وڵاتانی ئەڵمانیا، فڕەنسا و ئوسترالیا داوایان لە ئەوان کردووە کاتێکی دیاریکراو بۆ کشانەوەی هێزەکانیان لە عێراق دیاری بکرێت، لە کاتێکدا هیچ داواکارییەکی لەم شێوەیە بە دەست ئەوان نەگەیشتووە.\nگوتەبێژەکە ئاماژەی بەوەش داوە فەرماندەیی ئوپەراسیۆنی هاوبەشی عێراق هیچ جۆرە بەرپرسیارێتییەکی لەبارەی کشانەوەی هێزەکانی ئەمەریکا و هاوپەیمانان لە عێراق نییە و، حکوومەت و پەرلەمانی عێراق بۆیان هەیە لەو بارەیەوە بڕیار بدەن، چونکە هێزەکانی عێراق تەنیا بڕیارەکان جێبەجێ دەکەن و هەوڵی هەماهەنگی و هاوکاری دەدەن.\nئەم هەڵویستەی گوتەبێژی فەرماندەیی ئوپەراسیۆنی هاوبەش دوای ئەوە دێت کە بەدر زیادی ئەندامی کۆمسیۆنی ئاسایش و بەرگری لە پەرلەمانی ئەو وڵاتە، رۆژی دووشەم بۆ میدیای فەرمیی حکوومەتی عێراق گوتبووی هەر یەک لە ئوسترالیا، فڕەنسا و ئەڵمانیا داخوازییەکیان پێشکەش بە فەرماندەیی ئوپەراسیۆنی هاوبەش کردووە کاتیک بۆ کشانەوەی هێزەکانیان لە عێراق و هەرێی کوردسستان دیاری بکرێت.\nئەو، باسی لەوەش کردبوو هێزەکانی هاوپەیمانی نێودەوڵەتی ئێستا سەرجەم چالاکییەکانی خۆیان لە دژی داعش راگرتووە و، هیچ بەرپرسیارێتیشیان پێ نەسپێردراوە و ئەوە هێزەکانی عێراقین کە بەرپرسیارێتی پاراستنی عێراقیان بە تەواوی بە ئەستۆ گرتووە.\nقسەکانی ئەو ئەندامەی پەرلەمانی عێراق لە کاتێکدایە لە چەند هەفتەی رابردوودا هێزەکانی هاوپەیمانان چەندین جار لە دژی مۆڵگەکانی داعش چالاکییان هەبووە و، لە پێشکەشکردنی یارمەتییەکانیان بەردەوامن.\nپێویستە بگوترێت قسە و باسی کشانەوە یان نەکشانەوەی هێزەکانی هاوپەیمانی نێودەوڵەتی لە عێراق لە دوای ئەوە سەری هەڵداوە کە سەرەتای مانگی رابردوو پەرلەمانی عێراق بە دەنگی لایەنەکانی شیعە پڕۆژەیەکی پەسند کرد، بە گوێرەی پڕۆژەکە دەبێت هێزەکانی هاوپەیمانیی نێودەوڵەتی لە عێراق بکشێنەوە.\nکورد و زۆرینەی لایەنەکانی سوننە، لە کۆبوونەوەکەی پەرلەمان بەشدارییان نەکرد و راشیان گەیاند: ئەوان لەگەڵ کشانەوەی هێزەکانی ئەمەریکا و هاوپەیمانان نین تا ئەو کاتەی هەڕەشە و مەترسیی داعش لە ناوچەکە مابێت.\nهەڵوێستەکەی پەرلەمانی عێراق زیاتر هەڵویستێکی پەرچەکردارانە بوو لە دژی ئەو هێرشەی ئەمەریکا لە فڕۆکەخانەی نێودەوڵەتیی بەغدا لە دژی فەرماندەیەکی باڵای ئێران و حەشدی شەعبی کردی.\nلە سێی کانوونی دووەمی ساڵی 2020 فڕۆکەیەکی بێ فڕۆکەوانی ئەمەریکی کاروانی ئۆتۆمبێلەکانی قاسم سولەیمانی، فەرماندەی قودسی سوپای پاسدارانی ئێران و، ئەبومەهدی موهەندیس، جیگری سەرۆکی دەستەی حەشدی شەعبی و، ژمارەیەک پاسەوان و فەرماندەی تری کردە ئامانج. ئەم هێرشە تارادەیەک شیعەکانی لە دەوری یەکتر کۆ کردەوە و لە دژی ئەمەریکا هەندێک هەڵویستی توندیان دەربڕی.\nدوای بڕیارەکەی پەرلەمانی عێراق لەسەر کشانەوەی هێزەکانی هاوپەیمانی نێودەولەتی، ئەمەریکا هەڵویستی وەرگرت و سەرۆکی ئەو وڵاتە داوای قەرەبووی هێزەکانی ئەمەریکای کرد و، تەنانەت هەڕەشەی سەپاندنی سزای ئابووریشی لە دژی عێراق کرد.\nهێزەکانی هاوپەیمانیی نێودەوڵەتی لە چەند ساڵی رابردوودا رۆڵی زۆر کاریگەریان بینیوە لە لەناوبردنی داعش و ئەو وڵاتانە هاوکاری و راهێنانیان پێشکەشی پێشمەرگەش کردووە. لەدوای ئەو مەترسی و هەڕەشانەی بۆ سەر هێزەکانی هاوپەیمانان لە عێراق دروستبووە، هاوپەیمانان زیاتر سوورن لە سەر مانەوەیان لە عێراق و رەتیدەکەنەوە عێراق بۆ لایەنی تر جێبهێڵن.\nلە هەشتی مانگی کانوونی دووەمی ئەمساڵ، ئێران کۆمەڵێک مووشەکی ئاراستەی بنکەکانی ئەمەریکا لە عێراق کرد، کە هیچ زیانێکی گیانی بەدواوە نەبوو.


پرۆژەی ئۆراسیایی و هێرش بۆ سەر کەرکوک و عەفرین\nدوای ئەوەی کە سەدام حسێن، کوەیتی داگیر کرد، و سۆڤییەتیش هەرەسی هێنا، هەلێکی گونجاو بۆ ئامریکا درووست بوو کە داگیربوونی کوەیت بکاتە بیانو و بە شێوەی ڕاستەوخۆی سەربازی، بێتە ڕۆژهەڵاتی ناوەڕاست.\nلە ساڵی ١٩٩١ بە دواوە، ڕۆژهەڵاتی ناوەڕاست کەوتە ژێر کاریگەری و هەژموونیی ئامریکا و ئەو وڵاتە توانی تا قووڵایی وڵاتانی ئاسیای ناوەڕاستیش پەل بکێشێت. هەڵکشانی ئامریکا بۆ پانتایی ژئۆپۆلێتیکیی ڕووسیا، بووە هۆی بە خۆدا چوونەوە ڕووسیا لە سەر سیاسەتە ژئۆپۆلێتیکییەکانی و بەرەنگار بوونەوەی فراوانخوازیی ئامریکا، بۆ ئەو مەبەستە پرۆژەی ئۆراسیای گەورە کە هەر شەری جیهانی یەکەمەوە باسی لە ڕووسیادا هەبوو، کرا بە بنەمای سیاسەتی دەرەوەی ئەو وڵاتە، لە قەیرانی کۆسۆڤۆ لە ساڵی ١٩٩٩ بە دواوە وەگەڕانی سیاسەتی دەرەوەیی و هەڵسووکەوتە ناوچەیی و جیهانییەکانی ڕووسیا بە سەرۆکایەتی ڤێلادمیر پۆتن ڕوویدا و لە قەیرانی ئۆکرانیا لە ٢٠١٤ و دابڕاندنی کریمە، ڕاستەوخۆ ڕووبەڕووی سیاسەتەکانی ناتۆ و تایبەت ئامریکا بووەوە و دواجار لە سووریا، ڕووسیا هێڵی بەربەستی بۆ ئامریکا دیاری کرد، دیاری کردنی سنوور بۆ ئامریکا لە سووریا و هاوکات لە دەست دەرچوونی بەغداد لە ژێر هەژموونیی ئامریکا، سەرکەوتنی پرۆژەی ئۆراسیای گەورەی ڕووسیای دەرخست.\nچوار مانگ پێش ڕیفراندۆمی باشووری کوردستان، تیۆریسیەن و فەیلەسووفی ڕووسی و گەورە ڕاوێژکاری ڕووسی لە پرۆژەی ئۆراسیای گەورە ئەلکساندر دووگین، لە شاری هەولێر، لە سیمینارێکدا کە بۆ حیزبە سیاسییەکانی هەر چوار پارچەی کوردستان ڕێکخرابوو( لە لایەن ناوەندی لێکۆڵینەوەی ڕووداو) بە ئاشکرا باسی لە سیاسەتی ڕووسیا بەرامبەر بە کورد کرد، لەوێ وتی کورد نابێت خۆی وەک نەتەوە بۆ بە دەست هێنانی دەوڵەت نەتەوە پێناسە بکات، دەبێ کورد خۆی وەک خەڵک( گەل people) بناسێنێت و هەوڵبدات کە وەک خەڵکێکی بەهێز لە چوارچێوەی هەر کام لەو وڵاتانەی کە تێیدایە بەشداریی سیاسەت بکات و ئێمە وەک ڕووسیا پشتیبانیتان لێدەکەین، ئەوەی کە کورد باسی دەوڵەتی کوردی و دەوڵەتی نەتەوەیی دەکات پرۆژەیەکی ئامریکاییە و ئێمە وەک ڕووسیا بە پرۆژەی ئۆراسیاییەوە گەڕاوینێتەوە، ڕۆژهەڵاتی ناوەڕاست و کوردستان بەشێک بووە لە پانتایی ژئۆپۆلێتیکی ڕووسیا، ئێمە گەڕاوینێتەوە بۆ ناوچەکە، ئێرانمان لە گەڵدایە و تورکیاشمان تا ڕادەیەک ڕازی کردووە کە لە گەڵمان بێت، ئامریکا هێزی دەریاییە( سی پاوێر sea power) ئێمە هێزی وشکانین( لاند پاوێر land power)، کوردستان لە سەر وشکانییە و لە پانتایی ژئۆپۆلێتیکی ڕووسیا دایە، ئامریکا ناتوانێت هیچ یارمەتییەکی ئێوە بدات، ئێمە وەکوو ڕووسیا بە هۆی ڕووخانی سۆڤییەتەوە درەنگ هاتووینەتەوە ناوچەکە و دەبوایە زووتر بهاتایەین بە دەم کوردەوە، ئێستاش درەنگ نییە و دەتوانن لە گەڵ پرۆژەی ئۆراسیاییدا بن و ببن بە خەڵکێکی بەهێز، گەر بتانەوێت دەوڵەتی نەتەوەیی ڕابگەیەنن ئەگەری ئەوە هەیە کە وەک نەتەوە هەرگیز نەمێنێن و دەبێتە هەڕەشە بۆتان.\nسیاسییەکانی کورد لە و سیمینارەدا، قسەکانی ئەلکساندر دووگینیان بە هەند وەرنەگرت. ئەو باسی هێڵە گشتی و سەرەکییەکانی سیاسەتەکانی ڕووسیای لە ناوچەکە کرد کە ئەم ناوچەیە لە ستراتیژی کاری سیاسیی ڕووسیا پێگەیەکی ژئۆپۆلێتیکیی گرینگی هەیە و پانتایی نەریتیی ژئۆپۆلێتیکیی ڕووسیایە، ئەوان ڕێگە نادەن ئامریکا و ڕۆژاوا بە مەیلی خۆیان لەم ناوچەدا بن و کار بۆ دەر کردنی ئامریکا لە ناوچەکە دەکەن. ئەو کۆدانەی کە لە نێو وتارەکەیدا بوون، پڕ بوو لە هەڕەشە و ئاگادار کردنەوە و هەروەها پشتیبانیان لە شێوەی ئەو سیاسەتانەی کە لە ناوچەکە دەبێ بگیردرێە پێش کە ژئۆپۆلێتیکی ناوچەکەی پێ تێک نەچێت، چوون ئەوان وەک ڕووسیا ناهێڵن ئەوە ڕو بدات.\nدەبینین کە بە بیانووی ڕیفراندۆم کە باشترین بیانوو بۆ هێڵی پەیرەو کردنی سیاسەتی ئۆراسیایی، لە پێش چاوی ئامریکا و وڵاتە ڕۆژاواییەکان، هێزی حەشدی شەعبی و سوپای عێراقی، هێرش دەکەنە سەر هەرێمی کوردستانی باشوور و شاری کەرکووک و چەندین شاری تری وەک شەنگال داگیر دەکەن، لە کاتێکدا کورد لە بەرەی دژە تیرۆر و هاوپەیمانێتیی دژە داعشدا بوون و هێزی پێشمەرگەی کوردستان هێزێکی کاریگەری ئەو شەڕە بوو، بە ئاسانی و بە بەرچاوی جیهانەوە هێرشی کرایە سەر و نیوەی خاکەکەیشی داگیر کرایەوە.\nئەوی ئێستا لە عەفرین ڕوودەدات، سوپای تورکیا و هێزە ئیسلامییە تۆندڕەوەکانی بە ناو سوپای ئازاد، هێرشی بەرفراوان و نابەرابەریان کردووەتە سەری و ڕووسیا خۆی لەوێ کشاندووەتەوە و سووریا و ئێرانیش بێدەنگن، لە چوارچێوەی هەمان پرۆژەی ئۆراسیایی ڕووسیادایە کە ئامانج دەرپەڕاندنی ئامریکایە لە ناوجەکە کە بە یەکجاری لە حەوزی ژئۆپۆلێتیکی ئۆراسیایی ڕووسیا دەر بکرێت


پێشکەوتنەکانی جیهان و ئاڵوگۆڕە ناوچەییەکان\nبۆ ئەو گەلانەی لە ژێر سایەی دەوڵەتە ئیستبداد و شکستخواردوەکان ژیانیان دەگوزەراند، وا دەخوێندرایەوە، دەرفەتێکی لەبارو گونجاوە بۆ ئەوەی بگەنە مافەکانیان. دوای سەدەیەک خەڵکی کوردستان بە گەشبینیەوە دەیانڕوانیە روداوەکان کە بە قازانجی دروستکردنی قەوارەیەک بۆ ئەوان دەشکێتەوە، هەرلەو سۆنگەیەشەوە شەڕی هێزەکانی کوردستانی باشورو شەڕڤانان لەشکاندنی ئەفسانەی داعش و تێکشکاندنی تیرۆرستان وەک هەڕەشەیەکی گەورەی سەر ئاسایشی جیهانی، بەشداری کارای کوردان لەهاوپەیمانیەتی نێودەوڵەتیدا بە نوێنەرایەتی هەمو مرۆڤایەتی بە قازانجیان دەسوڕێ.\nئەگەر بەدیوێکیاندا شکستی حکومڕانی لە کوردستانی باشوردا فاکتەرێکی لاوازی ناوخۆ و ئاستەنگێکی گەورە بێت، بە دیوەکەی تردا بەگەشبینیەوە دەڕوانرا، پەیوەندیە نێودەوڵەتیەکان وەک فاکتەرێکی بەهێز بۆ رێگەنەدان بە دەوڵەتە ستەمکارەکان بتوانن جارێکی تر لەم سەدەیەدا کوردستانیەکان جینۆساید بکەنەوە.\nدەرکەوت هیچ پێوەرێک و پابەندێکی ئەخلاقی سیاسی مرۆیانە لەمامەڵەکردنی نێودەوڵەتیدا بۆ پرسی کورد نیە، دەوڵەتە زلهێزەکان بەپێی بەرژەوەندی روتی ئابوریانەیان، بڕیار لە چارەنوسی میللەتان دەدەن، بێباکانە، وەک چۆن لە ئەنفال و هەڵەبجە گوێی خۆیان کەڕ کرد، لەبەرامبەر کەرکوک و دوزخورماتو ئاوابون، هەنوکەش لە عەفرین بێدەنگ دەبن و بە بەرچاوی هەمو دونیاوە ناوچەکە گەمارۆ دەدرێت و خەڵکی سڤیل و شەڕڤانان دەکەونە بەر هێرشی ناڕەوایانەی وڵاتێکی ستەمکارو داگیرکەر، بەبێ ئەوەی گوناهێکیان هەبێت. تەنها بەرگرییەکی جوامێرانە لەخاک و کەرامەتی هاوڵاتییان دەکەن، وەکو لەپێشتر بەخوێنی سەدان کچ و لاوی شەڕڤان بەرگریان لە مرۆڤایەتی کرد، ئەمڕۆش بە بڕوابون بە ئایدیاو پڕۆژەیەکی سیاسی رەوا پشت بەهێز و ئیرادەی گەلەکەیان دەبەستن و بە بەرخودان بۆ دونیا دەسەلمێنن گەلێکن شوناس و کێشەی خۆیان هەیە، شایستەی پشتیوانین بۆ مافی چارەی خۆنوسین.\nسەڕەڕای خەمساردی دەوڵەتان لەئاست تاوانەکان کە بە بەرچاویانەوە بەرامبەر بە لە ناوبردنی گەلێک دەکرێت، تەنها هێزی خەڵک و چیاو خوای هەیە، دەوڵەتانێک چاوەڕوانی پشتیوانیان لێ دەکرا؛ وەکو روسیا لە پێناوی سەپاندنەوەی دەسەڵاتی سوریای ستەمکار بەسەر ئەو ناوچانەی ناسنامەی بەخەڵکەکە رەوا نەدەبینی، دەیویست شەڕڤانان ناچاری ملکەچ بون بۆ ئەو وڵاتە بکات لە گەڵ تورکیادا بە مەبەستی پاراستنی بەرژەوەندیەکانی لە فرۆشتنی چەک و موشەکدا رێگەدانی بە راکێشانی بۆری غاز، گڵۆپی سەوزی بۆ داگیرساند، ئەمەریکاش لەپێناوی قەڵەمڕەوی لە سوریادا، پشتیوانی لەیەپەگە کردوە، لەبەدەنگهاتنێکی درەنگوەختدا شەرمنانە هەقێکی سنوردار بە تورکیا دەدات، چونکە چەند ئامانجێکی هەیە دەیەوێت جڵەوی ئەردۆگان بکڕێت و تورکیاشی لەدەست نەچێت. لەم پێناودا دەیخاتە شەڕێکی درێژخایەن و بەناڕاستەوخۆش پێشی لێدەگرێت. لەبەرامبەر جەمسەرگیری بەرامبەریدا دەیەوێت پاشەکشە بە روسەکان بکات لە کوردەکانی دوربخاتەوە.\nلەجەنگەدا لوت شکاندنی لە شکرەکەی ئەردۆغان لەناوچەکەدا بایەخی تایبەتی بۆ هەژمونی ئەمەریکیەکان هەیە، بە دڵنیاییەوە خوێندنەوەیان بۆ بە بەرخودانێک کە شەڕڤان دەیکەن هەیە، با لەسەر خوێنی لاو ژن و منداڵی مەدەنی رۆژئاواش بێت، هەمو ئاماژەکانی سەرەوەو بەریەککەوتنی بەرژەوەندی دەوڵەتان ئەو راستیە ناشارێتەوە، پیلان و رێککەوتنێکی ژێر بەژێر لە رێککەوتنی وڵاتانی ئیقلیمیدا هەیە، کە پێش لەبەرەوپێشچونی پرسی نەتەوەیەکی دابەشکراو بگرن و لە بچوکردنەوەی پرسە نەتەوەییەکەی دا تەباو هاوڕابن، بەبێ گوێدانە ئەو راستیە مێژویەی بەبێ دیاریکردنی مافی چارەنوس ئاسایش و ئارامی سەقامگیری لە ناوچەکەدا بونی نابێت.\nلەم دۆخە دژوارو سەختەدا لەم بەرخودانە بێ وێنەیەدا لەم شەڕی مان و نەمانەدا، ئەرکی هەمو هێزێکی سیاسی نیشتیمانی و رەوەندی کوردی و هاوڵاتی کوردستانیە، لەپێناوی کەرامەتی نیشتیمانیدا بەهەر شێوازێک لەتوانادایە پشتیوانی لەگەلەکەی و خاکەکەی و هێزەکەی بکات و کاریگەری بخاتە سەر رای گشتی گەلانی دونیا بۆ ئەوەی دەوڵەتانیان ناچار بکەن رێگەنەدەن نەتەوەیەک کە بەرگری لەبەهاو ئاکارە مرۆییەکانی خۆی و هەمو دونیا دەکرد، لە ژێر پۆستاڵی جەندرمەو دەوڵەتە ئیستبدادەکانی ناوچەکە داغان بکرێت.\nدڵنیام ئەو ستراتیژیەی شەڕڤانان لە پشت بە خۆبەستن هەیانە، بە بونی ئایدیای شۆڕشگێرانە لە پڕۆژەیکی سیاسی دا لە ژێر دروشمێکی رەوادا (بەرخودان ژیانە) سەرەتایەکە بۆ دەرکەوتنی خۆری سەربەخۆیی لەهەمو کوردستان دا.


گۆڕان بەشداری حكومەت دەكات؟ پارتی چ پۆستێكی بۆ داناوە؟\nپێشوازی عومەری سەید عەلی لە نێچیرڤان بارزانی، گردی زەرگەتەی سلێمانی/ 4-9-2018. وێنە؛ بڕیار نامیق.\nچاوەكان لەسەر هەنگاوی داهاتوی گۆڕانن وەك بەهێزترین هێزی ئۆپۆزسیۆن، بۆ وەڵامی ئەو پرسیارەی بەشداریی لە حكومەت دەكات یان نا؟ بزوتنەوەكە هێشتا بڕیاری كۆتایی نەداوە، بەڵام زۆرینەی بەرپرسانی باڵایان لەگەڵ ئەوەدان بچنە حكومەتەوە، هاوكات پەرەگراف زانیاریی ئەوەی دەستكەوتوە لە ئێستاوە پارتی پشكی گۆڕانی دیاریی كردووە لە كابینەی نوێ.\nگۆڕان بە خراپترین ئەنجام هاتەدەرەوە لە هەڵبژاردنی پەرلەمانی كوردستان‌و نیوەی كورسییەكانی پێشتری لە دەستدا، لایەنگرانی چوونە حكومەت لە ناو بزوتنەوەكە پێیانوایە، لەو ڕێگایەوە دەتوانن "هەڵسنەوە"و بە كردار جیاوازبوونی خۆیان لە پارتی‌و یەكێتی بسەلمێنن‌و بەرنامەكانیان جێبەجێ بكەن.\n"ئێمە دەتوانین لە بەشی خۆمان لە حكومەت‌و ئەو وەزارەتانەی پێماندەدرێت بیسەلمێنین كە چاكسازی‌و گۆڕانكاری ڕیشەیی بە ئێمە دەكرێت، خەڵكیش خزمەتكردن‌و چاكسازیی دەوێت نەك تەنها قسەو ڕەخنەگرتن" بەرپرسێكی باڵای گۆڕان بۆ پەرەگراف وای وت.\nئەو بەرپرسەی گۆڕان داوایكرد ناوی بڵاونەكرێتەوە لەبەرئەوەی هێشتا بڕیاری كۆتایی نەدراوە دەچنە حكومەتەوە یان نا، وتیشی"ئاڕاستەی بڕیارەكە لە ناو گۆڕان بەرەو ئەوە دەڕوات بچینە حكومەتەوە، بەڵام ئەمە پەیوەستە بە گفتوگۆكانمان لەگەڵ پارتی‌و جێكردنەوەی بەرنامەكانمان لە كارنامەی حكومەتی نوێ."\nلە بەرامبەر ئاڕاستەی چونە ناو حكومەت، فشارێكی زۆری ناوخۆیی هەیە لەسەر گۆڕان بۆئەوەی ببێتە ئۆپۆزسیۆن، ئەوانەی لەگەڵ ئەم ئاڕاستەیەدان زیاتر ناڕازییەكانی ناو گۆڕانن كە هاوكات داوای گۆڕانكاری ناوخۆیی‌و بەخۆداچوونەوە دەكەن، ئەمانە زیاتر هەڵسوڕاوانی بزوتنەوەكەن نەك بەرپرسانی باڵا.\nگۆڕان ئەنجامی هەڵبژاردنەكە ڕەتدەكاتەوەو سكاڵای تۆماركردووە، دوای یەكلاییكردنەوەی سكاڵاكان، جڤاتی نیشتیمانی گۆڕان كۆدەبێتەوەو بڕیاری كۆتایی دەدات دەربارەی شێوازی كاری داهاتووی گۆڕان‌و پرسی بەشداریكردن لە حكومەت.\nئەندامێكی جڤاتی نیشتیمانی گۆڕان بۆ پەرەگراف وتی"لە دواین كۆبوونەوەی جڤات(21-10) زۆرینەی زۆری ئەندامان لە قسەكانیاندا ڕایان وابوو بچینە حكومەتەوە باشترە بۆ خۆمان‌و بۆ خەڵكیش."\nپارتی كە براوەی یەكەمی هەڵبژاردنەو حكومەت پێكدەهێنێت، سوورە لەسەر ئەوەی بەپێی ژمارەی كورسی پەرلەمان مامەڵە لەگەڵ حیزبەكان دەكات، ئەوەش دوای ململانێ‌و ناكۆكییەكانی نێوان پارتی‌و یەكێتی دێت لەسەر پۆستی سەرۆك كۆماری عێراق.\nپەرەگراف لە سەرچاوەی باڵای ناو پارتی زانیاریی ئەوەی دەستكەوتووە، ئەو حیزبە پێشوازیی لە گۆڕان دەكات بۆ چوونە ناو حكومەت‌و لە ئێستاوە پشكی بۆ بزوتنەوەكە دیاریكردووە، لەسەر ئەم پرسەش پەیام گۆڕینەوە لە نێوان پارتی‌و گۆڕان هەبووە.\nسەرچاوەیەكی باڵای پارتی دەڵێت"پارتی دەیەوێت كابینەی نوێ بچووك بكاتەوە بۆ 12 وەزارەت‌و سەرۆك وەزیران دوو جێگری هەبێت، ئەگەر گۆڕان بەشداریی بكات، ئەوا جێگرێكی سەرۆك وەزیران‌و وەزارەتێكی سیادی‌و وەزارەتێك یان دوو وەزارەتی خزمەتگوزاری پێدەدرێت."\nهەر بەوتەی ئەو سەرچاوەیەی پارتی، گۆڕان لە سەرۆكایەتی پەرلەمانی كوردستان پۆستی پێدەدرێت، "ئەگەر تەنها پارتی‌و یەكێتی‌و گۆڕان حكومەت پێكبهێنن، سەرۆكی پەرلەمان بۆ یەكێتی‌و جێگرەكەی بۆ پارتی و سكرتێری پەرلەمان دەدرێتە گۆڕان، هەرچەندە پارتی حەزدەكات توركمانەكانیش پۆستێكیان لە سەرۆكایەتی پەرلەمان پێبدرێت، بەڵام ئەگەر گۆڕان بێتە پێشەوەو داوای ئەو پۆستەش بكات لە شوێنی تر قەرەبوی توركمانەكان دەكرێتەوە."\nبڕیارە پارتی جارێكی دیكە نێچیرڤان بارزانی ڕابسپێرێت بۆ پێكهێنانی كابینەی نوێی حكومەت‌و مانۆڕی سیاسی‌و سەردانی حیزبەكان دەستپێبكات، ئەو سەرچاوەیە وتی"نێچیرڤان بارزانی سەردانی هەموو حیزبەكان دەكات تەنانەت بە یەكگرتووی ئیسلامیشەوە كە لە ئێستاوە بڕیاریداوە ببێت بە ئۆپۆزسیۆن."\nلایەنەكانی دەرەوەی پارتی‌و یەكێتی ئەنجامی هەڵبژاردنیان ڕەتكردووەتەوە، تائێستا تەنها یەكگرتووی ئیسلامی و نەوەی نوێ ڕایانگەیاندووە دەبنە ئۆپۆزسیۆن‌و ناچنە كابینەی نوێی حكومەت.\nئەمڕۆش گۆڕان‌و كۆمەڵی ئیسلامی لە ئاستی باڵادا كۆبوونەوەو ئەنجامی هەڵبژاردنەكەیان تاوتوێ كرد، شۆڕش حاجی وتەبێژی گۆڕان دوای كۆبوونەوەكە لە كۆنگرەیەكی ڕۆژنامەوانیدا دەربارەی بڕیاری گۆڕان بۆ بەشداریكردن لە حكومەت ئەوەی خستەڕوو، جارێ زووە بۆ ئەوەی بڕیار لەو بارەیەوە بدەن.\nوتەبێژەكەی گۆڕان، وتی"چاوەڕوانی ئەنجامی كۆتایی سكاڵاكانین، لەبەر ڕۆشنایی ئەنجامی سكاڵاكان‌و هەڵوێستی پارتی‌و یەكێتی بڕیار دەدەین."\nگۆڕان‌و كۆمەڵ پەیوەندییەكی بەهێز لە نێوانیاندا هەیەو لە زۆربەی پرسەكانی چوار ساڵی ڕابردوودا هەڵوێستی هاوبەشیان هەبووە، شۆڕش حاجی ئەمڕۆش وتی"هەر هەنگاوێك بنێین بە یەكەوە(لەگەڵ كۆمەڵ) یان بە ڕاوێژكردن لەگەڵ یەكتر دەبێت‌و لەبەرژەوەندی خەڵكی كوردستان دەبێت."\nهاوكات ڕێبوار حەمەد وتەبێژی كۆمەڵی ئیسلامی لە كۆنگرە ڕۆژنامەوانییەكەدا وتی"لە ڕابردوودا زۆرترین كاری هاوبەشمان پێكەوە كردووەو هیچی بۆ بەرژەوەندی حیزبی‌و شەخسی نەبووە." كۆمەڵ بەهەمانشێوەی گۆڕان هێشتا بڕیاری نەداوە بۆ بەشداریكردن لە حكومەت، چاوەڕوانی ئەنجامی سكاڵاكانی هەڵبژاردنەكە دەكات.\nئەو بزوتنەوەیە چوار ساڵی یەكەمی لە پەرلەمان وەك ئۆپۆزسیۆن بردەسەر، دوای هەڵبژاردنی 2013ی پەرلەمانی كوردستان كە 24 كورسی بەدەستهێنا بەشداریی لەحكومەتدا كرد، بەپێی ڕێككەوتنی لەگەڵ پارتی سەرۆكی پەرلەمان‌و چوار وەزارەت‌و سەرۆكی دەستەیەكی بەركەوت، بەڵام لەمانگی 10ی 2015 ڕێگریی لەسەرۆكی پەرلەمان كرا بچێتە هەولێرو وەزیرو بەرپرسانی باڵای گۆڕان لەحكومەت دورخرانەوە، ئەوەش بەبڕیاری مەكتەبی سیاسی پارتی بەهۆی كێشەكانی نێوانیانەوە.\nكۆتایی ساڵی ڕابردوو گۆڕان بە فەرمی لە حكومەت كشایەوەو بووەوە بە ئۆپۆزسیۆن، بەپێی ئەنجامی گشتیی هەڵبژاردنی پەرلەمان ئەو بزوتنەوەیە 12 كورسیی دەبێت لە خولی نوێدا.


بڕیاری قەدەغەی هاتووچۆ بازاڕی رواندزی داخستووە | دەزگاى زارى کرمانجى\nبڕیاری قەدەغەی هاتوو چۆ ئەمڕۆ لە تەواوی كوردستان خرایە واری جێبەجێ كردنەوە هاووڵاتییانی قەزای رواندزیش بەشێوەیەكی باش لەم قەزاییە پابەندی بڕیار و رێكارە خۆپارێزییەكانن.\nموقەدەم حەتەم زوبێر بابكەیی، بەڕێوەبەری ئاسایشی رواندز بە زاری كرمانجی رایگەیاند" لە یەكەم رۆژی قەدەغەی هاتووچۆ لە قەزای رواندز بەشێوەیەكی بەرچاو خەڵك پابەندن و هاوكاری ئێمەن، لەلای خۆمانەوە دەستخۆشی لە تەواوی هاووڵاتییانی قەزاكە دەكەم كە تەواو پابەندن بە رێنماییەكان."\nموقەدەم حەتەم، رایگەیاند " ئێمە دوێنی كۆبوونەوەمان كردووە لە قایمقامییەت رێوشوێنی و پلانی خۆمان ئامادەكرد, ئەمڕۆ بەیانی تیمەكانمان دابەشكراون بەسەر چەند شوێنێك دوو بازگەمان داناون لە هاتنە ناوەوە دەرچوون لە قەزاكە, هاوكاری خەڵك دەكەین، هیچ كێشەیەك رووی نەداوە, خەڵكی قەزای رواندزیش زۆر هاوكارە, بەپێی بڕیاری حكومەت دوو بازگەشمان لە دەرەوی قەزاكە داناون یەكێكیان لە ئاكۆیانە ئەویتریشیان لە وەرتێ, هەروەها بازاڕ بەتەواوی لە قەزای رواندز داخراوە و تیمەكانی گەرۆكیشمان لە ناو قەزاكە هەن بۆ پاراستی سەرو ماڵی هاووڵاتییان، چاوەروانی بڕیاری پارێزگاش دەكەین".\nوەزارەتی تەندروستی: 11 تووشبووی دیکەی کۆرۆنا گیانیان لەدەستدا\nلە ھەرێمی كوردستان 150 مێگاوات كارەبای دیكە زیاد دەكرێت\nگرفتی بارزۆری كارەبای رواندز چارەسەر كرا\nشەڕ و ئالۆزییەكانی رۆژهەڵاتی ناوەڕاست\nپڕۆژەی نۆژەنكردنەوەی رێگای سەرەكی (سۆران-حاجی ئۆمەران) راگیراوە\nتوركیا لە زاخۆ و برادۆست دەیان كیلۆمەتر داخلی خاكی هەرێم بووە


ئەردۆغان دەیەوێت سەرۆکانی ڕووسیا و ئۆکرانیا لە ئستەنبوڵ کۆبکاتەوە\nڕەجەب تەیب ئەردۆغانی سەرۆکی تورکیا ڕۆژی هەینی ڕایگەیاند کە پلانی هەیە لە چەند ڕۆژی داهاتوودا دوو پەیوەندی تەلەفۆنی جیاواز لەگەڵ هاوتا ڕووسی و ئۆکرانییەکەی ئەنجام بدات، گوتیشی هیواخوازە ئەو پەیوەندیانە ببنە هۆی کۆبوونەوەی هەردوو سەرکردەکە لە تورکیا تا کۆتایی بە شەڕی نێوان ڕووسیا و ئۆکرانیا بهێنن.\nتورکیا، کە ئەندامی هاوپەیمانێتی ناتۆیە، سنوورێکی هاوبەشی دەریایی لەگەڵ ئۆکرانیا و ڕووسیا لە دەریای ڕەشدا هەیە و پەیوەندی باشی لەگەڵ هەردوولادا هەیە. تا ئێستا، جۆرێک ڕۆڵی نێوەندگیری بینیوە لە نێوان هەردوو وڵاتدا. میوانداری گفتوگۆی کرد لە نێوان وەزیرانی دەرەوەی ئۆکرانیاو ڕووسیا لەئەنتالیا و دانوستانکارەکانی هەردوو وڵات لە ئیستەنبوڵ، هاوکات هەوڵ بۆ کۆبوونەوەی سەرکردەکان دەدات.\nئەردۆغان کاتێک پرسیاری لێکرا سەبارەت بە گفتوگۆکانی ئاشتی نێوان کیێڤ و مۆسکۆ، بە پەیامنێرانی گوت "ئێمە بێ هیوا نین" گوتیشی " ئەمڕۆ پەیوەندی لەگەڵ هەڤاڵانمان دەکەن و پلانمان وایە ئەمڕۆ یان سبەی لەگەڵ ڤلادیمیر پوتن سەرۆکی ڕووسیا و ڤۆلۆدیمیر زێلێنسکی سەرۆکی ئۆکرانیا پەیوەندی بکەین."\nئاماژەشی بەوە کرد "لەگەڵ پەیوەندییەکان، پلانمان وایە پرۆسەی گفتوگۆکان لە ئەستەمبوڵ بباتە ئاستی سەرکردەکان."\nشیانی باسە هەڵوێستی بەهێزی تورکیا دژ بە ڕووسیا لەسەر هێرشە داگیرکارییەکانی بۆ سەر ئۆکرانیا بووەتە هێزێکی پاڵنەر بۆ ئاساییکردنەوەی پەیوەندیەکانی نێوان ئەمەریکا و تورکیای هاوپەیمانی ناتۆ.\nسەرۆکی تورکیا ڕەجەب تەیب ئەردۆغان ڕاشکاوانە هێرشە داگیرکارییەکانی ڕووسیای بۆ سەر ئۆکرانیا سەرکۆنە کردووە، لە هەمان کاتدا فرۆکەی بێفڕۆکەوانی تورکی بەردەوامە لە زیان گەیاندن بە هێزەکانی رووسیا.\nلای خۆشیەوە واشنتن ستایشی هەموو ئەم هەنگاوانەی تورکیای کردووە.


باری نا ئاسایی لە ئیسپانیا ١٠ رۆژی دیکە درێژکرایەوە – Türkmen Basın Ajansı\n4 نیسان 2020 ئاژانسی میدیایی تورکمان\tکۆمێنت0 ئیسپانیا\nپێدرۆ سانچێز، سەرۆكوەزيرانى ئيسپانيا، لە چوارچێوەى رێكارەكانى بەرەنگاربوونەوه‌ی پەتاى ڤايرۆسى كۆرۆناى نوێ (COVID-19)، بۆ جارى دووەم داواى درێژكردنەوەى بارى نائاسايى لەسەرانسەرى وڵات كرد كە لە ١٤ى ئادارەوە پەيڕەوكراوە.\nپێدرۆ سانچێز لە باڵەخانەى سەرۆكايەتى وەزيران لە مەدريدى پايتەخت لە رێگەى ڤيديۆ كۆنفرانسەوە كۆنگرەيەكى رۆژنامەوانیى ئەنجامدا.\nسانچێز رايگەياند هەفتەى داهاتوو دەچێتە بەردەم پەرلەمان بۆ درێژكردنەوەى بارى نائاسايى تاوه‌كو نيوەى شەوى ٢٥ى نيسان.\nئاماژەى بەوەشكرد لە بڕوايەدان كە پەتاى (COVID-19) لە ٢٥ى نيسان كۆتايى نایه‌ت، بارى نائاسايى درێژتر دەكرێتەوە و رایگه‌یاند:\n“هيچ گومانم لەوە نييە بەسەر ڤايرۆسەكەدا سەردەكەوين. بەڵام دەبێت زۆر بە روونى ئەوە بزانرێت بارى نائاسايى لە ١٥ رۆژدا كۆتايى نايه‌ت، زۆرتر دەخايەنێت بەڵام جياواز دەبێت. ئەو شتانەى ژيانمان دووبارە بەدەستدەهێنينەوە. بە گوێرەى دەستوور حكوومەت بۆى هەيە ١٥ رۆژ جارێك داواى بارى نائاسايى بكات. كاتى بارى نائاسايى، پەيوەست دەبێت بەو كاريگەرييەى كە نيشانيداوە. گۆڕانكارى لە بارى نائاسايى و هاتوچۆى ئازاد دەكەين”.\n« سلێمانی… کەسێکی دیکە بەهۆی کۆرۆنا گیانی لەدەست دا\nجموجۆڵی بازرگانی له‌نێوان توركیا و هه‌رێمی كوردستانی عێراق درێژه‌ی هه‌یه »\nوەزیری ناوخۆ: رێگا نادەین ھیچ کەلوپەل و پێداویستییەکی پزیشکی بچێتە دەرەوە\n22 شوبات 2020 ئاژانسی میدیایی تورکمان\t0\nئه‌ردۆغان و ئه‌نگێلا مێركڵ په‌یوه‌ندییه‌كی ته‌له‌فۆنیان ئەنجامدا\n27 تشرینی یه‌كه‌م 2019 ئاژانسی میدیایی تورکمان\t0\n29 كانونی یه‌كه‌م 2017 29 كانونی یه‌كه‌م 2017 ئاژانسی میدیایی تورکمان\t0


ماموستایەکی زمانی کوردی دوای نزیک ٢ مانگ لە دەسبەسەرکرانی هەروا چارەنووسی نادیارە – چاونیوز\n۲ی رێبەندانی ساڵی ۱۴۰۰ ھەتاوی\nمنداڵێکی تەمەن ٨ ساڵە بە تەقەی هێزە ئینتزامییەکان کوژرا و کچێکی ١٦ ساڵانەش بریندار کرا\n22ی كانونی دووه‌می , 2022\nژنێکی نەخۆش بەهۆی پاک نەکردنەوەی ڕێگای ئاواییەکان گیانی لەدەست دا\n20ی كانونی دووه‌می , 2022\nدوو هاونیشتمانی لە ئیلام لەسێدارە دران\nهاونیشتمانییەکی دەسبەسەرکراو بە دانانی بارمتە و بە شێوەی کاتی لە یەکێک لە گرتنگە ئەمنییەکانی شاری سنە ئازاد کرا\nپرسی “مین”لە کێشە و قەیرانە جیدییەکانی خەڵکی کوردستانە/ عەلی بداغی\n25ی تشرینی یه‌كه‌می , 2021\nهۆکارەکانی سەرهەڵدانی بزووتنەوە کۆمەڵایەتییەکان/ شاروخ حەسەن زادە\n12ی تشرینی یه‌كه‌می , 2021\nکوژران و برینداربوونی ٤٠ کۆڵبەر، بەندکردنی ١٥٧ چالاکی سیاسی و ئێعدامی ٧ بەندکراوی کورد لە سێ مانگی پاییزی ١٤٠٠دا\n25ی كانونی یه‌كه‌می , 2021\nڕاپۆرتی بەشێک لە پێشێلکاریی مافی مرۆڤ لە ڕۆژهەڵاتی کوردستان بەهۆی دەزگای قەزایی، هێزە چەکدارەکان و ناوەندە ئەمنیەتییەکانی کۆماری ئیسلامیی ئێرانەوە لە وەرزی هاوینی ١٤٠٠ی هەتاوی‌دا\n27ی ئه‌یلولی , 2021\nماموستایەکی زمانی کوردی دوای نزیک ٢ مانگ لە دەسبەسەرکرانی هەروا چارەنووسی نادیارە\nچاونیوز: “کەیوان مینویی” چالاکی فەرهەنگی و ماموستای فێرکاری زمانی کوردی خەڵکی ئاوایی “نێ” سەربە شاری مەریوان پاش دەستبەسەرکرانی لە لایەن هێزە ئیتلاعاتییەکان هەتا ئێستا هیچ زانیارییەکی ڕوون لە تۆمەتانەی کە خراونەتە پاڵی و چارەنووسی، سەرەڕایی بەدواداچوونی بنەماڵەکەی لەبەر دەستدا نییە.\nئەو چالاکە کلتوورییە پاش دەسبەسەرکرانی بۆ لێپرسینەوە ڕەوانەی گرتنگەی ئیدارەی ئیتلاعاتی سنە کراوە و لە ماوەی دەسبەسەربوونیدا لە مافی “دەسپێڕاگەیشتن بە پارێزەر” و “چاوپێکەوتن لەگەڵ بنەماڵەکەی” بێبەری بووە.\nکەیوان مینوویی ڕۆژی شەممە ٢٢ی خەزەڵوەر بەبێ بەڵگەی قەزایی لەلایەن هێزە ئیتلاعاتییەکانەوە دەسبەسەر کراوە.\nکامران تەکووک بە شێوەی کاتی لە بەندیخانەی دیزڵئاوایی کرماشان ئازاد کرا\n18ی كانونی دووه‌می , 2022\nچالاکێکی ژینگەپارێزی حوکمی یەک ساڵ بەندکرانی بەسەردا سەپا\nمامۆستایەکی زانکۆی مەهاباد بە هۆکاری وانەوتنەوە بە زمانی کوردی دەرکرا\nحەسەن ساعدی دەستبەسەر کرا\nرێبەندان ۱۴۰۰ (۱)


لە ڕۆژی جیهانیی ژینگەدا داوای ئاگادارکردنەوەی تورکیا دەکرێت | ROJnews\nلە ڕۆژی جیهانیی ژینگەدا داوای ئاگادارکردنەوەی تورکیا دەکرێت\nچوؤرشەممە, 5 يون 2019 - 21:21\nلە ڕۆژی جیهانیی ژینگەدا داوا دەکرێت بۆردوومان و تۆپبارانەکانی دەوڵەتی تورک ڕابگیرێت و ئاگاداربکرێتەوە، کە کردەوەی سەربازیی لەسەر زەوی وڵاتێكی تر كارێكی نائاسایی و نایاساییە.\nئێوارەی ئەمڕۆ لە شارۆچكەی سۆران-ی سەر بە پارێزگای هەولێر رێكخراوی وار بۆ پاراستنی ژینگە بە ئامادەبوونی بەرپرسانی حزبی و حكومی و چالاكوان بەبۆنەی ڕۆژی جیهانی ژینگەوە، مەراسیمێكی بەڕێوەبرد بۆ ماوەی سێ خولەكیش هاتووچۆی ئۆتۆمبێل ڕاگیرا.\nلە مەراسیمەكەدا، هەژار ماهیر، سەرۆكی رێكخراوی وار بۆ پاراستنی ژینگە باسی لەوە کرد، کە ساڵانە نزیكەی حەوت ملیۆن كەس بەهۆی پیسبوونی هەوا گیان لەدەست دەدەن ،كە زۆرینەیان دانیشتووی كیشوەری ئاسیا و زەریای هێمنن بۆیە پێشبینیی دەكرێت ئەم ساڵ نەتەوە یەكگرتووەكان بە توندی هانی وڵاتان بدات بۆ بەدیهێنانی وزەی پاك و وزەی سەوزی ژینگە و پاكسازیی و چاكسازیی لەپێناو هەوایەكی پاك و تەندروست بۆ دانیشتوانی زەوی بەگشتیی.\nسەرۆكی رێكخراوی وار بۆ پاراستنی ژینگە، بە ئەركی حكومەتی هەرێمی كوردستان-ی بەپێویستی زانی، كە ڕێگە لە پێشێلكاریی سەر ژینگە بگرێت و كار بۆ زیادكردنی ڕێژەی سەوزایی و پاراستنی ئاژەڵ و پەلەوەر بكات و لەڕێگای ناوەندەكانی خوێندن و هەوڵی بلاوكردنەوەی هۆشیاری ژینگەیی بدرێت.\nدواتر، ڕاگەیەندراوی ڕێکخراوەکە خوێندرایەوە، کە تیایدا باس لە کاریگەریی بۆردوومانەکان وتۆپبارانەکانی دەوڵەتی تورک کرا لەسەر ژینگەی هەرێمی کوردستان و داوای ڕاگرتنی کرا، داواشکرا لەوپێناوەدا ڕای گشتیی جیهان و حکومەتی هەرێم و بەغدا هەوڵە دبلۆماسییەكانیان یەكبخەن.\nباس لەوەشکرابوو، کە پێویستە"وڵاتان توركیا لەوە ئاگاداربكەنەوە، كە لەو پرۆتۆكۆل و پەیماننامانە نێودەوڵەتییەکاندا، کردەوەی سەربازیی لەسەر زەوی وڵاتێكی تر كارێكی نائاسایی و نایاساییە".\nرێكخراوی وار لە كۆتایی راگەیاندراوەكەیدا ئاماژەی بۆ كاریگەریەكانی تۆپباران و بۆردوومانی سوپای تورك كردووە بە سەر ژینگەی هەرێمی كوردستان.\nلە پەراوێزی مەراسیمەكەدا ژمارەیەك كەسایەتیی و ڕاگەیاندنكارن و دەزگای حكومی خەلاتكران، كە ڕۆڵیان هەبووە لە كاركردن بۆ هۆشیاریی ژینگەیی.


سوپای کووەیت - ویکیپیدیا، ئینسایکڵۆپیدیای ئازاد\n١ی کانوونی دووەمی ١٩٥٣\nئەم وتارە بەشێکە لە زنجیرە وتار دەربارەی :\nجوگرافیای کوێت · نیمچەدوورگەی عەرەبی · فەیلەکا\nبووبیان · وەربە · کووببەر · عەوھە · ئوم مەڕادم\nمیسکان · قاروە · ئوم نەمل · ئەلشوەیخ\nمێژووی کووەیت · سەربەخۆ بوونی کووەیت · جەنگی زنجیرەکان · جەنگی جەھڕا · جەنگی ڕققە · جەنگی سەڕیف · جەنگی ھەدیە · داگیر کردنی کووەیت\nسیاسەت · خێزانی سوباح · ئەنجومەنی نیشتیمانی\nدەستووری کووەیت · ئەمیرەکان · ھەڵبژاردن · حوکومەت\nسەرۆک وەزیران · حیزبە سیاسییەکان\nپارێزگای عاسیمە · پارێزگای جەھرا · پارێزگای حوولی · پارێزگای فەروانیە · پارێزگای موبارەک ئەلکەبیر · پارێزگای ئەحمەدی\nئابووری کووەیت · مێژووی ئابووری\nبۆرسەی کووەیت · بانکەکان\nدیناری کووەیتی · گواستنەوەکان · پەیوەندییەکان · گەشتوگوزار\nکلتووری کووەیت · وەرزش · شانۆ · تەلەڤزیۆن\nپەروەردە · ڕۆژنامەوانی · پشووە فەرمییەکان · میتۆلۆژیای کووەیت\nئاڵای کووەیت · سروودی نیشتیمانی · درووشمی کووەیت\nمەدالیای کووەیت · خەناوکەی موباڕەک کەبیر\nپۆلیس · ھێزی دەریایی\nسوپا · ھێزی ئاسمانی\nفڕۆکەخانە و بنکە ئاسمانییەکان\nئەحمەد جابر · عەلی ئەلسالم\nسوپای کووەیت ھێزی یاسایی دەوڵەتی کووەیتە، پێک دێت لە ھێزی وشکانی و ھێزی دەریایی و ھێزی ئاسمانی. سوپا دامەزرا لە ساڵی ١٩٤٨.\nو یەکەکانی سوپای کووەیت لەگەڵ سوپای تری عەرەبی بەشداری کردووە لە دژی ئیسڕائیل، کە کوێت (لیوای یەرموک) ـی نارد بۆ میسر ڕاستەوخۆ دوای ھەڵگیرسانی جەنگی ١٩٦٧، و ھێزە کووەیتییەکان ھەر لەگەڵ میسر مایەوە بە درێژایی جەنگی (استنزاف)، ھەروەھا ھەبوو لە شەڕی تشرینی یەکەمی ساڵی ١٩٧٣ لە ڕێگەی ھێزی ئەلجەھڕا، ھەروەھا سوپاکە بە لقەکانییەوە بەشداری کردووە لە داگیر کردنی کووەیت بەرامبەر ھێزە عێراقییەکان. لەگەڵ بەشداریکردنی لە جەنگی ئازادکردنی کووەیت ساڵی ١٩٩١، ھەروا لە دەستێوەردانی سەربازی لە یەمەن ساڵی٢٠١٥.\n١.١ بازنەی ئاسایشی گشتی\n١.٢ دامەزراندنی ھێزی سنوور\n٢.١ ھێزی وشکانیی کووەیت\n٢.٢ ھێزی دەریایی کووەیت\n٢.٣ ھێزی ئاسمانیی کووەیت\nھێزەکانی ئاسایشی گشتی لە ئاھەنگی کووەیت ساڵی ١٩٤٤ بە بەخشینی میدالیای حکوومەتی بەریتانی بە ئەحمەد جابر سەباح و لە وێنەکە ھێزی تایبەتی دەردەکەوێ کە دەوری ئەمیریان داوە.\nبازنەی ئاسایشی گشتی[دەستکاری]\nلە ساڵی ١٩٣٨ ئەحمەد جابر ئەلسەباح فەرمانگەی ئاسایشی گشتی کە بارەگاکەی لە گۆڕەپانی سەفا ناوەندی شاری کووەیت، لەو کاتەدا ڕێژەی ئەندامانی ھێزی پۆلیسی سەربە ئاسایشی گشتی نەدەگەیشتە ٦٠ ئەندام (ئەمە بێجگە لە پاسەوانە تایبەتییەکانی ئەمیر).\n(عەلی خەلیفە ئەلسەباح) سەرکردایەتی فەرمانگەی ئاسایشی گشتی بەڕێوەبرد لە دامەزراندنییەوە تا ساڵی ١٩٤٢ دوای ئەو عەبدوڵڵا موباڕەک ئەلسەباح، کە لەو کاتەدا سەرقاڵ بوو بە پۆستی جێگری سەرۆک لە فەرمانگەی ئاسایشی گشتی.\nدامەزراندنی ھێزی سنوور[دەستکاری]\nلە ساڵی ١٩٤٨ «ھێزی سنوور و ئاسایش» دامەزرا لە فەرمانگەی ئاسایشی گشتی، و لە ساڵی ١٩٥٣ ناوەکە گۆڕدرا بۆ «سوپای کووەیت» و دابەشکرا بۆ ھێزەکانی ئاسایش و ھێزەکانی پاسەوانیی سنوور. بەڵام ھەردوو ھێزەکە لەژێر سەرکردایەتی عەبدوڵڵا موباڕەک مانەوە. ھەر لە ھەمان ساڵدا، ھێزی ئاسمانیی کووەیت دامەزرا بە دامەزراندنی یانەی فڕین لە فڕۆکەخانەی (النقرە) کە سەربە فەرمانگەی ئاسایشی گشتی بوو، یانەی فڕین ٨ فڕۆکەی بەڕیتانی لە جۆری ئۆتۆکاڕ و ئەیجێڵت بۆ مەشق پێ کردنی لەخۆگرتبوو، و یەکەم فڕۆکەوانانی کووەیتی دەرچوون لە ساڵی ١٩٥٤، پاشان ڕەوانە کران بۆ شانشینی یەکگرتوو بۆ مەشقی پێشکەوتوو.\nھێزی وشکانیی کووەیت[دەستکاری]\nتانکەکانی ئێم-٨٤ی کووەیتی لە ٤ی کانوونی دووەمی ١٩٩١ بە فەرمانڕەوایی سعودیە لە کاتی داگیر کردنی کووەیت لەلایەن عێراق.\nھێزی وشکانییی کووەیت (القوة البرية الكويتية) ھێزی وشکانی پێکدێت لە چەندین لیوا و ڕێژەی ئەندامان دەگاتە نزیکەی ١٥٠٠٠.\nھێزی وشکانی ١٥٠ تانکی ئێم ٨٤ی یووگۆسلافی ھەیە ھەروەھا ٢١٨ تانکی ئێم ١ ئابرامسی ئەمریکی و ٢٥٤ زرێپۆشی ئێف ڤی ٥١٠ واریۆر و ١٢٠ زرێپۆشی بی ئێم پی-٣ و ٧٦ زرێپۆشی بی ئێم پی-٢.\nھێزی دەریایی کووەیت[دەستکاری]\nئەندامانی ھێزی دەریاییی کووەیت بە نزیکەی ٢٬٥٠٠ ئەندام ھەژمار دەکرێت و ھەروەھا ١٠ کەشتی مووشەکی و چەندین کەشتی پاسەوان و لەگەڵ چەند پارچە دەریایییە لۆجستییەکانی تر کە لەگەڵ فەڕەنسا ڕێککەوتوو بوون بۆ کڕینی پارچەی دەریایی.\nھێزی ئاسمانیی کووەیت[دەستکاری]\nفڕۆکەی ئێف ١٨ی کووەیتی.\nگەیشتنی فڕۆکەکانی سکای ھاوک لە لەکاتی جەنگی ئازادکردنی کووەیت.\nھێزی ئاسمانی کووەیتی (القوات الجوية الكويتية) لقی ئاسمانیی ھێزی چەکداریی کوێت، ژمارەی ئەندامانی ھێزی ئاسمانی بە ٢٬٥٠٠ ئەندام ھەژمار دەکرێت، ھێزەکە دابەش دەبێت بۆ ٣ بنکەی سەربازی لە وڵات: (بنکەی عەلی سالمی ئاسمانی) و (بنکەی ئەحمەد جابری ئاسمانی) و (بنکەی عەبدوڵڵا موبارەکی ئاسمانی).\nھێزەکە لە ساڵی ١٩٥٣ دامەزرا دوای دامەزراندنی یانەی فڕین کە لە فڕۆکەی ئۆستەری بەڕیتانی پێک دەھات بۆ مەشق پێکردن دەرەنجام یەکەم فڕۆکەوانە کوێتییەکان دەرچوون لە ساڵی ١٩٥٤ لەسەر فڕۆکەی ئۆستەر دواتر نێردران بۆ شانشینی یەکگرتوو بۆ تەواوکردنی مەشقەکەیان، لە ١٩٦٢ ھێزی ئاسمانی پەیمانی بەست لەسەر کڕینی فڕۆکەکانی جێت پڕۆڤۆست وەک فڕۆکەی مەشق کە توانای شەڕکردنی ھەیە ھەروەھا قوتابخانەی فڕین لە ھێزە ئاسمانییەکان کرایەوە ساڵی ١٩٦٣. لە کۆتایییەکانی شێستەکان ھێزە ئاسمانییە کوێتییەکان فڕۆکەی ھێرشی ھاوکەر ھەنتەر و فڕۆکە وەستێنەرە بەریتانییەکانی جۆری لایتینگی ھەبوو، و لە کاتی جەنگی تشرینی یەکەم ساڵی ١٩٧٣ کووەیت پۆلە فڕۆکەیەکی نارد بۆ میسر و پۆلەکەش لە ڕۆژە کۆتایییەکانی جەنگ گەیشتن و ھەر لە میسر مایەوە تا نیوەی ١٩٧٤.\nلە ئێستادا ھێزی سەرەکی چەکی ئاسمانی کوێتی فڕۆکەکانی ئێف ١٨ و فڕۆکەکانی گازێل و ئاپاچی لەخۆ دەگرێت.\n^ سعاد محمد الصباح، صقر الخليج عبد الله مبارك الصباح، ص70.\n^ تاريخ الجيش الكويتي، اللواء الركن طيار صابر السويدان والرائد الركن ظافر العجمي، ص.54\n^ SIPRI Arms Transfers Database\n^ Armies of the world Arsenal\nوێبگەی سوپای کووەیت\nوەرگیراو لە «https://ckb.wikipedia.org/w/index.php?title=سوپای_کووەیت&oldid=868972»\nدەروازەی کووەیت/وتارە پەیوەندیدارەکان\nئەم پەڕەیە دواجار لە ٢٢:٥٢ی ٢١ی کانوونی یەکەمی ٢٠٢١ نوێ کراوەتەوە.


به ئاوده‌ستبوونی مۆدێرنه – كولتور مه‌گه‌زین\nئیسماعیل حه‌مه‌ئه‌مین – سه‌رنجێكی زۆر كورت له‌مه‌ڕ ئاوه‌ده‌ست و كۆلۆنیالیزم!\nBy ئیسماعیل حه‌مه‌ئه‌مین\t Last updated تەموز 19, 2018\nRembrandt van Rijn, Pissing Man and Pissing Woman, both from 1631. in the Teylers Museum in Haarlem.\nئه‌و میلله‌تانه‌ی زۆر زوو قنگی خۆیان ناسی و گه‌یشتنه ئاستی جیاكردنه‌وه‌ی ژووری توالێت له‌ماڵ و كۆشكه‌كانیان، جیاكردنه‌وه‌ی توالێت له ژووری نانخواردن و دانیشتنه‌كانیان، ئه‌و میلله‌تانه‌ن كه ڕۆشنگه‌رن.\nله‌مۆدێرنه‌دا مرۆڤ به ته‌واوه‌تی كولتوری توالێتی تێدا گه‌شه‌ده‌كات. سه‌یریش له‌وه‌دایه له‌گه‌ڵ گه‌شه‌كردنی هۆشیاری مرۆڤ بۆ دروستكردنی ژووری تایبه‌ت بۆ گووكردنی، كۆلۆنیالیزم زیاتر گه‌شه ده‌كات.\nئه‌وه‌ی كۆلۆنیالزم له‌ئاسته باڵاكه‌یدا جیاده‌كاته‌وه له میلله‌تانی كۆلۆنیالكراو ئه‌وه بوو، كه میلله‌تانی خاوه‌ن كۆلۆنی خاوه‌ن ئاوده‌ست بوون و داگیركراویش قنگ و گووی خۆیان له‌دونیا پێ جودا نه‌كراته‌وه‌ته‌وه و تاوه‌كو چركه‌ساتی داگیركردنیان له‌ده‌شت و ده‌ر گوویان كردووه.\nRembrandt van Rijn, Pissing Man and Pissing Woman, both from 1631. in the Teylers Museum in Haarlem. ڕامبرانت هه‌ردوو خانه‌دانه‌كه خۆیان به‌تاڵ ده‌كه‌نه‌وه- ١٦٣١\nبه‌ڵام خاڵه گاڵته‌جاڕییه‌كه لێره‌دایه، به‌وه‌ی میلله‌تانی (خاوه‌ن ئاوده‌ست – میلله‌تانی سپی) یان ڕۆشنگه‌ری مرۆڤی سپی و كۆلۆنیالیست، زیاتر توانیوویانه دونیا بۆگه‌ن بكه‌ن وه‌ك له‌میلله‌تانی خوار هێلی شارستانیه گه‌وره‌كان\nلێره‌وه هاوكێشه‌كه قڵپده‌بێته‌وه، چونكه له‌گه‌ڵ مۆدێرنه‌دا بۆگه‌نی لاشه‌و بۆگه‌نی جه‌نگ كه بۆنی لاشه‌و گووه، بۆگه‌نی جه‌سته‌یه له‌دونیادا، ده‌گاته ئاستێكی ترسناك. له‌جه‌نگی جیهانی یه‌كه‌مدا چه‌كی كیمیاویی بۆ یه‌كه‌مجار گه‌وره‌ترین ژماره‌ی مرۆڤ به‌كۆمه‌ڵ له‌ناوده‌بات، به‌مه‌ش لاشه‌ی بۆگه‌نبوو له هه‌مانكاتدا لاشه‌ی ژه‌هراویه، لێره‌وه چه‌مكی بۆگه‌نبوون و ژه‌هراویبوون له‌مۆدێرنه‌دا دووریه‌كی ترسناكتر وه‌رده‌گرێت.\nدوشامپ ؛ فواره\nله‌به‌ر ئه‌وه سه‌یر نییه كه (داداییه‌كان) یه‌كه‌مین كه‌س بووبێتن هه‌ستیان به (ته‌والێتبوونی مۆدێرنه) كردبێت. لێره‌دا نابێت سه‌رسامی داداییه‌كان به‌سیفۆنی ته‌والیت و میزدانه‌كان له‌بیربكه‌ین. بۆ نمونه (مارسیل دۆشامب) له‌ساڵی ١٩١٧ میزدانی پیاوان به‌لنگه‌وقووچی له‌پێشانگایه‌كی دادایه‌كاندا نمایشده‌كات، فیمنیسته ڕادیكاڵه‌كان سه‌رسامده‌بن به‌م كاره كه‌ناوی (فواره Foutian) بوو، به‌وه‌ی كه‌ژنانیش ده‌توانن بچنه سه‌ری و به‌پێوه میزبكه‌ن! یاخود سیفۆنی ئاوده‌سته ئاڵتونییه‌كان له‌هه‌شتاكاندا ته‌نها نه‌بووه خولیای هونه‌رمه‌نده داداییه‌كانی سه‌ده‌ی بیست، به‌ڵكو دیكتاتۆره‌كانی ڕۆژهه‌ڵاتی ناوه‌ڕواست، كه سه‌رسامم بوون به‌مۆدێرنه له‌ڕێگه‌ی به‌ئاڵتونكردنی ته‌والێته‌كانیان. به‌مشێوه‌یه له‌هه‌ناوی مۆدێرنه‌وه وزه‌یه‌كی سه‌یر هه‌یه كه  به‌رده‌وام بۆگه‌نی به‌رهه‌مدێنێت و دونیا ده‌كات به‌ئاوده‌ستێكی گه‌وره ….\nتشرینی یەکەم 1, 2017\nحوزەیران 7, 2017


KDPNL.com - هەڵمەتی بەشێک لە ڕێکخستنەکانی پارتیمان لە هۆڵەندا بۆ بانگەشەی هەڵبژاردن\nهاوکات لەگەڵ دەست پێکی هەڵمەتی بانگەشەی هەڵبژاردن لە هەرێمی باشوری کوردستان ، بۆ سەرپەرشتی کردنی هەڵبژاردنی ئەنجومەنی نوێنەرانی عێراق وپشتگیری کردنی کاندیدەکانی پارتیمان ولیستی ژمارە ٢١٣ی پارتی دیموکراتی کوردستان لە دوای کۆبونەوەی ئاسایی ئەنجومەنی سەرکردایەتی پارتیمان لە ٤ی نیسان وبەسەرپەرشتی هێژا سەرۆک بارزانی لەبەر ڕۆشنایی ڕاسپاردەکانی کۆبوونەوەکە بڕیاردرا لیژنەیەکی باڵا پێکبهێنرێ بۆ هەڵمەتی بانگەشەی هەڵبژارد لە سنوری لقەکانی شەشی ئەوروپا و حەوتی ئەمەریکا بە سەرپەرشتی بەڕیز هێمن هەورامی ئەندامی ئەنجومەنی سەرکردایەتی پارتیمان ویەکەم کۆبوونەوەی فراوانیش لەشاری بەرلین لە ١١ی نیسان بوو بە ئامادەبوونی بەڕیز دڵشاد بارزانی بەرپرسی لقی شەشی ئەوروپا وهێمن هەورامی بەرپرسی لیژنەی باڵاو و سەجەم بەرپرسانی لیژنە ناوچەکانی ئەوروپا سازکراو تیدا کۆمەڵێک بڕیاری گرنگ درا بۆ سەرخستنی پرۆسەی هەڵبژاردنەکە و کۆکردنەوەی دەنگدەرانی پارتیمان وئامادەکاری پێداویستیەکانیان وگەیاندنی ڕێنماییەکانی سەرکردایەتی پارتیمان بۆ هەموو ئەندامان وهەڤاڵانی پارتیمان لە ڕێکخستنەکان لە سنووری ئەوروپا ویەکەم کۆبوونەوەش لەگەڵ لیژنە ناوچەکان لە هۆڵەندا لە شاری ئەمستردام لیژنەی ناوچەی هۆڵەندابوو کە ١٣ی نیسان بە ئامادەبوونی بەڕیز هێمن هەورامی بەرپرسی باڵای لیژنەکەو بەڕیز عومەر زاوێتەیی ئەندام لە لیژنەکەو بەرپرسی ناوچەی پارتیمان لە هۆڵەندا کۆبوونەوە یەکی فراوان بە ئەنجام گەیشت لەگەڵ بەرپرس و کارگیرانی ڕێکخراوکانی سنووری پارتیمان لە هۆڵەندا وبەهەمان شیوەش باس لە جێ بەجێ کردنی پلانەکانی ئەو کۆبوونەوانە کراو بە کۆمەڵێک پێشنیار و سەرنج توانرا بگەنە ئەوەی کە ڕۆژی ١٤ی نیسان بەڕیزان پێشڕەوحەسەن بەرپرسی ڕێکخستنەکانی پارتیمان و ڕەشید بۆتانی بەرپرسی دارایی لیژنەیەک لە کارگێڕانی ناوچەمان پێک بهێنن لە بەڕیزان ساسان دەروێش و شێرزاد یونس ڕۆژبەیانی وسەلاح عەلی ودیندار کۆچەر بۆ سەرپەرشتی کردنی ڕێکخراوەکانی پارتیمان و هەڵمەتی بانگەشەی هەڵبژاردن لە سنووری هۆڵەنداو هەریەکە و سەرپەرشتی چەند ڕێکخراوێکیان کرد لە شارەکانی هۆڵەندا لە کۆبوونەوە لەگەل بەرپرس وکارگێڕانی ریکخراوەکان ودروست کردنی لیژنەی شارەکان وئامادەکاری بۆ کۆکردنەوە و گەیاندنی دەنگدەران بە شوێنی بنکەی هەڵبژاردنەکان لە شاری ڕۆتردام بۆ سەرخستنی لیستی ٢١٣ ی پێكەوە بۆ بەدیهێنانی ئاواتی گەلەكەمان وهەنگاونانی سەربەخۆیی کوردستان بە ئەنجام گەیاند کە هێشتا کۆتایی نەهاتووە بەردەوامەن لە کۆبوونەوەکانی کارگێڕانی ڕێکخراوەکانی رێکخستنەکانی سنوری هۆڵەندا.\nهەڵبژاردنەکانی دەرەوە کەی ئەنجام ئەدرێت ؟\nهەڵبژاردنەکانی دەرەوە لە ٢٧ – ٢٨ نیسانی ٢٠١٤ ئەنجام ئەدرێت و بۆ ماوەی دوو ڕۆژ لە کاتژمێر نۆیی بەیانیەوە تا کاتژمێر حەوتی ئێوارە بەردەوام ئەبێت لە ناونیشانی شوێنی وێستگەی دەنگدەرانی هۆڵەندا لە شاری ڕۆتردام بۆ هەڵبژاردنی ئەنجومەنی نوێنەرانی عێراق\nلەکوێ بنکەکانی دەنگدان وتۆمارلە دەرەوەی عێراقدا ئەکرینەوە ؟\nکۆمیسیۆنی باڵای سەربەخۆی هەڵبژاردنەکان پایتەختی ١٤ وڵاتێکی دیاری کردووە کە تورکیا ودانیمارک وئەردەن وهۆڵەنداوسوید وبەریتانیا و ویلایەتە یەکگرتووەکانی ئەمریکا وئێرانن وە ٥ بنکەی تریش لەوڵاتانی نەمسا وفەڕەنسا وئیسپانیا ونەرویچ ونیوزلەندە کردۆتەوە ، بەکردنەوەی نوسینگەکانی دەنگدان لەم وڵاتانە دواتر ئەم نوسینگانە هەڵدەستێت بە کردنەوەی بنکەکانی تۆمارکردن ودەنگدان لەوشوێنانە کە ڕێژەیەکی زۆری عێراقی تێدایە .\nیەکەی بەڕێوەبردنی هەڵبژاردنەکانی دەرەوە چیە؟\nپاڵپشت بەیاسای هەڵبژاردنەکانی ئەنجومەنی نوێنەرانی عێراقی ژمارە ٤٥ ساڵی ٢٠١٣ و پەیڕەوی کۆمیسیۆنی باڵای سەربەخۆی هەڵبژاردنەکان کە تایبەتە بە تۆمار ودەنگدان بۆ هەڵبژاردنەکانی دەرەوەی عێراق ، کۆمیسیۆنی هەڵبژاردنەکان هەستا بەکردنەوەی یەکەی بەڕێوەبردنی هەڵبژاردنەکانی دەرەوە بۆ جێبەجێکردن وبەڕێوەبردنی هەڵبژاردنەکانی ئەو وڵاتانەی کە ڕێژەیەکی زۆری عێراقی لییە .\nهەڵبژاردنەکانی دەرەوە چیە ؟\nبریتیە لە فراوانکردن وپێدانی هەلی زیاتر بەوعێراقیانەی دانیشتوی دەرەوەی عێراقن تا بەشداری لە هەڵبژاردنەکانی ئەنجومەنی نوێنەرانی عێراقدا بکەن وەکو پارێزگارییەک لەسەر مافی دەنگدانیان وبەشداری کردنیان لە دروست کردنەوەی عێراقدا وە دەستوری عێراقی ڕیگەی داوە بە عێراقیەکان بەپیی یاسای هەڵبژاردنی ئەنجومەنی نوێنەرانی عێراقی ژمارە ٤٥ ساڵی ٢٠١٣ بەشداری لە هەڵبژاردنی نوێنەری خۆیان بۆ ئەنجومەنی نوێنەرانی عێراقیدابکەن .\nئەگەر دوای کاتژمێر حەوتی ئێوارە یان دوای ئەم کاتژمێرە دەنگدەر گەیشتە بنکەی تۆمارودەنگدان دەتوانێ دەنگ بدات ؟\nلە کاتژمێر حەوتی تەواوی ئێوارەدا چاودێری تابور هەڵدەستێت بەدانانی جیاکەرەوەیەک لەدوایدواهەمین دەنگدەر لە تابورەکەدا وڕێگە نادات بەهیچ دەنگدەرێکی تر بچێتە ژورەوەی تابورەکەدا.\nمەرجەکانی دەنگدەر چیە بۆ ئەوەی بتوانێت دەنگ بدات ؟\nدەنگدەر پێویستە ئەم مەرجانەی تێدابێت بۆ ئەوەی بتوانێ لە دەرەوە دەنگ بدات ، ڕەگەزنامەی عێراقی بێت ، شیاویەتی تەواوی هەبێت ، لەدایکبوی ١٩٩٦ بۆ خوارەوەئەتوانێت بەشداری لەەڵبژاردنەکاندابکات ، ئەبێت پاریزگاکەی خۆی لە عێراق بسەلمێنێت ،بتوانێت مەرجەکانی سەرەوە بەبەڵگەوە بسەلمینێت بۆ ئەوەی ناوی تۆماربکرێت ودەنگ بدات ،پێویستە لەسەر دەنگدەر دووبەڵگە نامەی فەرمی پێشکەش بکات و وێنەی نوێ وبەرواری لەدایکبونی وشوێنی نیشتەجێبونی لە عێراق لەسەر بێت .\nئەگەر لەدایکبوی عێراق نەبو ئەتوانێت دەنگ بدات ؟\nبەڵێ ئەکرێت دەنگ بدات ئەگەر بتوانێ بیسەلمێنێت باوکی ڕەگەزنامەی عێراقی هەیە ، ئایا ئەو عێراقیانەی دانیشتوی ئەو ولاتانەن کە کۆمیسیۆنی باڵای سەربەخۆی هەڵبژاردنەکان نوسینگەی هەڵبژاردنەکانی لی نەکردونەتەوە ئەتوانن تۆمار بکەن ودەنگ بدەن ؟ بەپێی پەیڕەوی تایبەت بەهەڵبژاردنی عێراقیەکانی دانیستوی دەرەوەی عێراق ؟ بەڵێ مافی ەمو او:لاتیەکی شیاوی عێراقی دانیشتوی ئەو وڵاتانە بکەن کە نوسینگەی هەڵبژاردنەکانی کۆمیسیۆنی لییە وناوی خۆیان تۆمار بکەن ولەکاتی دیاریکراوی خۆیداکە یەکەی هەڵبژاردنەکانی دەرەوەی سەر بەکۆمیسیۆن دیاری کردووەبچن دەنگ بدەن .\nدەنگ کۆمان ئەکاتەوە ، بەشێک لە پەیامی دەنگدەرانی کارگێڕانی ڕێکخراوەکانی پارتیمان لە هۆڵەندا لە پشتگیری وپالپشتی کردنی لیستی ٢١٣ی پارتی دیموکراتی کوردستان.\nهۆشیارکەمال عەزیز :- من وەکو کوردێک لە وڵاتی هۆڵەندا بە هیوام ئەوەی کە کورد لە باشوری کوردستان وهەروەها بەشێوەیەکی گشتی لە هەموو عێراقدا دەنگێكی زۆر بێنێ بە تایبەتی هەڵبژێراوانی لیستی ٢١٣ بۆ خزمەتی گەلی کوردمان وە وەکوخۆم بە هەموو توانایەکە وە هەوڵ ئەدەم بۆ ئەم مەبەستە لە چوار چێوەی ئەنجام دانی هەڵبژاردنێکی خاوێن بۆ بەدی هێنانی ڕۆژێکی ڕوناکتر وە بۆ کوردوکوردستان.\nپێشڕەوحەسەن :- پێویستت بە ئایندەی ڕاگەیاندنی کوردستان هەیە دەنگ بدە بەلیستی ژمارە ٢١٣ لیستی پارتی دیموکراتی کوردستان ئەولیستەیی کە نەخشە کێشە بۆ مسۆگەر کردن و دەستەبەکردنی ووڵاتێک کە پربێت لە ئاشتی وئازادیی ودیموکراتی وسەربەخۆبوون .\nشێرزاد یونس ڕۆژبەیانی :- دیارە هەموومان بە خەڵکی کوردستانەوە ئەو ڕاستیە دەزانین پشکی شێری ئاوەدانی وپێشکەوتنی ڕووی شارستانی ئەمڕۆی کوردستان بەر پارتیمان دەکەویت بۆ زیاتر خۆشگوزەرانی و ئاوەدانی تر دەنگ بدەن بە لیستی ٢١٣ کە هەنگاوی تری ئەو پرۆسەی لەپێشدایە بۆ پێشکەش کردنی خزمەت گوزارییەکانی ودەنگدان بەولیستە ئارامی و ئاسایشی زیاترە بۆ کوردستان.\nجهانگیر نصرالدین هەورامی :- هەڵبژاردنی لیستی ٢٠١٣ هەڵبژاردنی بەرەو دەوڵەتی کوردستان و هێنانەدی خەونەکانی کاروانی شەهیدە سەربەرزەکانمان کە گیانیان پێشکەش ئازادی و سەرفرازی کوردستان کرد و سەربەرزی بۆ نەوەکانی دواڕۆژمانیان دەستەبەرکرد.\nحەمە غریب لە ئایندهۆڤن :- سەرکەوتن بۆ لیستی ٢١٣ ی پارتی دیموکراتی کوردستان تاکە زامنی پاراستنی بەرژەوەندیە نەتەوەییەکان ودابین کردنی ئاسایش وخۆش گوزەرانی بۆ کوردستان وگەیشتن بەکەناری ئاواتە لە مێژینەکانی کورد وگەڕانەوەی ناوچە دابڕاوەکانی خاکی کوردستان بۆیە دەنگ دەدەین بە ٢٠١٣ وهەڵبژێراوەکانی پارتی دیموکراتی کوردستان.\nسید علی الگلی:- من دەڵێم کە هە ڵبژاردن لە هەندەران دەکرێت خیتابێکی نەتەوەییە بۆ ئێمە کە تێبکۆشین بۆیەک ڕیزی گەلەکەمان وسەرخستنی ناوی کورد لە عێراق بۆیە داوا لە دایک و باوکان و ڕۆڵەکانیان دەکەم هەتا دەتوانن بچنە سەر سندوقی دەندان بۆ پاراستنی کوردستان لە چنگی مێژووی دووبارە کراوەی زۆرداران ومن دەنگ ئەدەم بالیستی ٢١٣ وپاراستنی کوردستان .\nبێستون ڕەزا :- هەڵبژاردن لەهەندەران خەباتێک وئەرکێکی نەتەوایەتیە کە هیچی کەمتر نی یە لە خەباتی شاخ ، هەتا بتوانین لەم ڕۆژەدا خەبات بکەین وتی بکۆشین بۆ سەرخستنی لیستی پارتیمان وکاندیدەکانی ویەک ڕیزی گەلەکەمان بێ گومان پەشیمانی لە دوانی یە بۆیە ڕووی دەمم دەکەمەوە هەموو دایکان وباوکان وکچان وکوڕان هەتا دەتوانن لەم ڕۆژەدا بەشداربن بۆ دەنگدان بۆ پاراستنی کوردستان وئاوەدانیەکەی.\nصباح مستەفا صالح :- هیوای سەرکەوتن بۆ هەموو هەڵبژێراوکاندیدەکانی لیستی ٢١٣ ی پارتیمان دەکەین وهیوامان وایە هەموو لەبیریان نەچیت کە ئەم هەڵبژاردنە زۆر زۆر گرنگە بۆ چارەنووسی کوردستان و ڕێگاخۆش کردن بۆ دروستکردنی دەوڵەتی کوردستانی ئازاد وئێمەش لە هەندەرانەوە پاڵپشتی ودەنگی خۆمان بۆئەوانە کە بتوانن بمان گەیینە سەربەخۆبوون .\nلوقمان سلێڤانی :- پاڵپشتی ودەنگی خۆم بۆ لیستی ٢١٣ ی پارتیمانە کە خاوەنی شۆڕشی ئاوەدانی و پێشکەوتنی کوردستان ودەرگا واڵاکردنی بەڕووی جیهاندا لە ڕووی سیاسی وئابووری ونیشاندانی کوردستان وەک هەریمێکی پرخێروبەرەکەت وکوردستان چی لە ووڵاتانی دەووروبەر کەمتر نیە ئەگەر زۆرترنەبێت .\nفکرت گولی :- داواکاری وپاڵپستی ئێمە بۆ لیستی ٢٠١٣ سەکەوتنیانە بۆ کاندەیدەکانیان کە هیوامان پییانە بتوانن دەنگ و ڕەنگی ڕاستەقینەی گەلی کوردبن لە عێراق بۆ دووبارە نەبوونەوەی مێژووی ئەنفال وهەڵەبجەو ڕاگواستن بەدەستی دوژمنانمان ئەوهیوایەش هەر لە لیستی ٢١٣ دەبینم لە پاراستنی دەسکەوتەکانمان هەر بژین وسەرکەوتووبن.\nمسعود ئەمین شیعلانی:- من کوردم کوردستانی مە کوڕی پارتی وبارزانی مە پشتەڤانی پارتیما سەربەخۆتا کوردستانی لەومادەنگ دەدەم بەلیستی پارتیمان وژمارە ٢١٣ کە ئەوە ئاواتی هەمووکوردستان دینیتە دی لە سەربەخۆبوون بۆ کوردستانی ڕەنگین.\nفلاح کورەچی :- سەرکەوتن بۆ لیستی پارتی دیموکراتی کوردستان لە ئەنجومەنی نوێنەرانی عیراق ژمارە ٢١٣ بۆ پاراستنی مافی گشتی ئاسایشی ووڵات بۆ گەڕانەوەی ناوچە دابڕاوەکان بۆ سەر کوردستان بۆ هەوڵ دان بۆ سەربەخۆیی کوردستان بۆ خزمەت کردنی کورد و کوردستان وهەوڵ دان بۆدابین کردنی هەموومافەکانیان یەک ڕیزی لایەنە کوردیەکان لە ئەنجومەنی نوێنەرانی عێراق هەمووتاکێک بەشداربێت لەم دەنگدانە دووبارە سەرکەوتن بۆ ٢١٣.\nکاوە عزیز خان ئەحمەد :- لیستی ٢١٣ ئەولیستیە کە قوتابیانی بارزانی وپەیڕەوانی بەڕێوەی دەبەن کە پڕە لە خەبات وقوربانی دانی چەندین ساڵەی شۆڕشیکی پڕ لە دەسکەوتی پێشمەرگەکانی پارتیمان بە ئەمڕۆشەوە کە کوردستان گەیشتە ئەوئاستەیی پایتەختی هەرێمی کوردستان باڵویزخانەکانی دنیا لە ئامێزبگریت وببێتە نموونەی هەرێمیکی پێشکەوتوو لە بوژاندنەوەی ئابووری ودابین کردنی خۆشگوزەرانی بۆ هاوڵاتیەکانی.\nتحسین کەرکوکی :- لە خەباتی شاخ وحوکمڕانی شاردا پارتی پێشەنگە بۆیە دەنگ دەدەم بەژمارە ٢١٣ لایەنی یەکەمی براوەی هەڵبژاردنەکانی کوردستان بوو ئیستاس لەم هەڵبژاردنەدا هیوام وایە لایەنی براوەی یەکەمی کوردستان بێت و ئاواتەکانی تری سەربەخۆبوون و گەڕانەوەی ناوچەکانی تر بۆ سەر کوردستان بێنێتە دی کە لە ڕابردوودا خەباتێکی زۆری بۆ کردوە.\nبێساران لە ئەلکمار :- مسۆگەر کردنی ئایندەی نەوەکانی ئایندەی کورد بە ووڵات بوونی دەنگدانی تۆی کوردە بە لیستی ٢١٣ چونکە لیستی ٢١٣ پێشەنگە لە داکۆکی کردنی مافە نەتەوایەتیەکانت وەک لە ڕابردودا بووە.\nنیشتیمان شەرانشیر:- من وەکو کوردێک خۆم ومنداڵ وکەسوکار لە شاری ئەمستردام دەنگ بە لیستی ٢١٣ ی پارێزەری دەسکەوتەکانی کورد دەدەین کە هەمیشە هەنگاوی نەتەوەییانەی ناوە بۆ ئەوەی ئابوورییەکی سەربەخۆ بۆ کوردستان دەستەبەربکات لە ڕێگایی سامانە سروشتیەکانەوە کە کوردستان ببێتە دەوڵەت ئەمەش تەنها بە قوتابیانی ئەوڕێبازەی کە ئەمڕۆ هەڵبژێردراون وکاندیدکراون دەنگیان پێ ئەدەین .


داگرتنی ئەپـه بە پارەكان و یاریە ھاك كراوەكان و تویكەكان بێ سیدیا - Yeane.Org ماڵپەری یانی\nسڵاو ھاوڕێیانماركێتێكم بۆ ھێناون كە پێكھاتووە لە زۆربەی یارییە ھاك كراوەكان و پارەی بێ سنووری یارییەكان و تویكەكان بێ سیدیا و ئەو ئەپانەی كە لە ئەپستۆر بە پارەن و ھەروەھا ئەو بەرنامانەی كە لە ئەپستۆر نەماون و بان كراون بۆ داگرتن ئەم لینكە بكەوە لە سەفاری ??. [download id="595"]\n[su_label type="info"] به‌كارهێنانی [/su_label] : كە لینكەكەت كردەوە دوو بەشت پێ دەدا یەكیان install light theme لەگەڵ install dark theme یه‌كێكیان ھەڵبژێره،\nدواتر ئینستاڵی پڕۆفایلەكەتی ئەكەیت . ئەم ماركێتە ئەگونجێ لەگەڵ وەشانەكانی iOS 10 / 10.1.1 / 9 /\n[su_label type="important"] وێنه‌ی ئه‌په‌كه[/su_label]\nدوای داگرتنی ئه‌م هه‌نگاوانه ئه‌نجام بده\n[su_label type="info"] وێنه‌ی به‌رنامه‌كه [/su_label]\n———————— #TemoiOS :: iphone 4 kurd\nیاریەک ھاوشێوەی یاری GTA\nكۆتا وه‌شانی یاری بۆ سیسته‌می ئه‌ندرۆید و ئای ئۆ ئێس Gangstar Vegas v2.4.2c Android + iOS


دەرخستنی جوانی سروشـــــــــــــــــــــــــــــــتی خۆت.\nجاوه روانى توم في الأربعاء يونيو 01, 2011 7:44 pm\nڕێگایه‌کی زۆر ئاسانه,ده‌توانیت جوانی خۆت ده‌ربخه‌یت ,ئه‌وه‌نده به‌سه که رێگایه‌کی سروشتی هه‌لبژێریت .\nشاره‌زایانی بواری جوانکاری ئاماژه ده‌که‌ن که زۆربه‌ی ئه‌و میوه خۆراکانه‌ی ڕۆژانه ده‌یخۆن به شێوازی جیا جیا گه‌ڵێک سوود مانه‌دن بۆ پێستی مرۆڤ هه‌ریه‌که‌یان کاریگه‌ری جیاوازیان هه‌یه ده‌توانن جوانی سروشتێت پێ ببه‌خشن ..........\nشه‌ربه‌تی لیمۆ یه‌کێکه له‌و هۆکاره سروشتیه سادانه‌ی ده‌توانن زۆر به‌شی پێست پێ چاره‌سه‌ر بکرێت ,شه‌ربه‌تی لیمۆ کاریگه‌ری بۆ نه‌هێشتنی زیبکه و جوانکردنی ره‌نگی پێست ,به هۆیه‌وه جوانی پێست ره‌ونه‌قدارتر ده‌بێت ,هه‌روه‌ها ده‌کرێت له‌رێیه‌وه چاره‌سه‌ری ئه‌و کوڵانیانه بکه‌ی له‌سه‌ر ده‌مو چاو ده‌رده‌که‌ون چونکه سوودی هه‌یه بۆ پرکردنه‌وه‌ی بچوککردنه‌وه‌ی کونیله‌کان .\nبۆ ئه‌وه‌ی سوود له شهه‌ربه‌تی لیمۆ ببینی ,به ده‌ستت هه‌ندێ له‌و شه‌ربه‌ته بده له ده‌مو چاوت و بۆ ماوه‌ی چه‌ند خوله‌کێک بیهێلێره‌وه پاشان به ئاوی شیله‌تێن ده‌مو چاوت بشۆ,ئینجا ده‌یبینیت چاند کاریگه‌ری به سه‌ر ده‌مو چاوته‌وه ده‌رکه‌ووتووه به هه‌مان شێوه شه‌ربه‌تی لیمۆ کاریگه‌ری ئێجگار زۆری هه‌یه بۆ سپی کردنه‌وه‌ی ددانه‌کانت ئه‌ویش چاه‌ند ڕێگایه‌کی هه‌یه بۆ به‌کارهێنانی ,یاخود بیخه‌ره سه‌ر فلچه‌ی ددان ددانه‌کانتی پێ بشۆ یان ڕۆژانه برێک شه‌ربه‌تی لیمۆ له ده‌ممت بده....\nکاریگه‌ری ئێجگاری گه‌وره‌ی هه‌یه بۆ نه‌رمکرنه‌وه‌ی پێستی ده‌ست ,بۆ ئه‌وه‌ش سوود له توێکڵی پرته‌قاڵ ببینه ده‌سته‌کانتی پێ پاک بکه‌ره‌وه ئه‌وه خۆراکێکی سروشتی زۆر به پێزه بۆ پێست بۆ ره‌ونه‌قو جوانی پێ ده‌به‌خشێت ........\nمیوه‌یه‌کی زۆر ده‌وله‌مه‌نده به ڤیاتمین ,به تایبه‌تی ڤیتامین ا که له‌رێیه‌وه قژ به هێز ده‌بێت ڕێگه له هه‌ڵوه‌رینی تاله‌کانی قژ ده‌گرێت ......\nبۆ به هێز کردن و جوانکرنی ددانه‌کان سوودی ئێجگار گه‌وره‌ی هه‌یه ,چونکه بڕێکی زۆر له مادده‌ی کالسیۆمی تێدایه راسته‌وخۆ سوودی خۆی له‌سه‌ر ددانه‌کانت به جێ ده‌هێلێت ,به هه‌مان شێوه بڕێکی گونجاو ڤیتامین ا تێدایه.....\nسوودی زۆری هه‌یه بۆ پێست به‌تایبه‌تی بۆ که‌سێک که زیبکه‌ی له روخساری بێت , له رێی لێدانی بڕیک هه‌نجیره‌وه چه‌وری رووخسار و زیپکه‌کان ناهێڵێت وروخسار ساف ده‌کاتن....\nبۆ نه‌هێشتنی چرچی روخسار و جوانکردنی هه‌ندێ ده‌نک شلیک بهاره‌و ده‌مو چاوتی پێ چه‌ور بکه , ئه‌م کاره به‌یانیان و ئێواران دووباره بکانه‌وه پاشان با ئاوی شیله‌تێن ده‌مو چاوت بشۆ , به هه‌مان شێوه شلیکیش کاریه‌ری هه‌یه بۆ بۆ سپی کرنه‌وه‌ی ددانه‌کانت\nبۆ ئه‌وه‌ی ه‌مو چاوێکی پاک و بێ خه‌وش و سافت هه‌بێت هه‌موو رۆژێک به‌یانیان بۆ ماوه‌ی یاک هه‌فته ده‌مو چاوت به ئاوی مه‌عده‌نووس بشۆ...\nکاریگه‌ری بۆ نه‌هێشتنی چرچی ده‌مو چاو لا بردنی زیبکه بۆ ده‌مو چاوی چه‌ور زۆر سوودی هه‌یه ,خه‌یار قاش بکه‌و قاشه‌کانی له چه‌ند شوێنێکی ده‌مو چاوت دابنێ ,ده‌توانیت هه‌ر له‌و کاته‌دا شیر له ده‌مو چاوت بده‌ی .....\nسرکه زۆر سوودی هه‌یه بۆ نه‌رمکردنه‌وه‌ی قژو ره‌ونه‌قداری و نه‌هێشتنی کرێش له کاتی سه‌ر شوشتندا بڕێک سرکه بده له قژت به‌و شێوه‌یه بیهێله‌وه , هه‌روه‌ها بۆ جوانکردنی قاچ سوودی هه‌یه ده‌توانیت بڕێک سرکه بده‌یت له قاچه‌کانت له‌و کاته‌دا بیانشێلیت ,ئه‌مه بۆ ماوه‌ی یه‌ک مانگ به‌یانیان و ئێواران دووباره‌ی بکه‌وه بۆ ئه‌وه‌ی کێشت زیاد نه‌کات پێش هه‌ر ژه‌مێک دوو که‌وچکی بچوک سرکه بخۆو ئاوی به‌سه‌ردا بکه......\nسووده‌کانی زۆره بۆ نه‌هێشتنی کڕێش و چاره‌سه‌ر کردنی هه‌وکردنی بێخی سه‌ر , هه‌روه‌ها یارمه‌تیده‌ره بۆ نه‌هێشتنی ئه‌و برین و قڵیشاوانه‌ی له پێکاندا دروست ده‌بن , سه‌لمایش که مادده‌یه‌کی پاککه‌ره‌وه‌ی به‌هێزه\nئه‌و دلێ کۆل به‌ندا ته‌یێ بریندار\nته‌لبیرناکه‌ت ۆ دێ مینی وه‌فادار\nگه‌ر لته دوور بیت بساڵان ۆ هزار\nچه‌ند دوور بچم ته نه‌بینم چجار\nتویی یارۆ تویی یار


روانگەیەك: توركیا 15 هەزار چەكداری سووری رەوانەی لیبیا كردووە\n:: PM:05:23:29/06/2020 \nتوركیا لە رێگەی چەكدارانی سووریا كاریگەری دەخاتە سەر دۆخی ناوخۆی لیبیا، كاتێك زیاتر لە 15 هەزار چەكداری سووری رەوانەی بەرەكانی جەنگ لەپاڵ حكوومەتی ویفاقی نیشتمانی كرد، روانگەی مافی مرۆڤی سورویا دووپاتی دەكاتەوە كە زیاتر لە 430 چەكداری ئەو هێزانە كوژراون.\n300 منداڵ بۆ جەنگی لیبیا ئامادە دەكرێن\nئێستە لە لیبیا جەنگێكی سەخت لەنێوان حكوومەتی ویفاق و سوپای نیشتمانی لیبیا هەیە، كە یەكەمیان لەلایەن توركیا و قەتەڕ و ئەمەریكاوە پاڵپشتی دەكرێن و ئەوەیتریان لەلایەن میسڕ و رووسیاوە، توركیا توانی لە رێگەی دەستوەردانی ناراستەوخۆ بە گواستنەوەی چەكدارێكی زۆری سووری بۆ ئەوێ، رێڕەوی جەنگەكە و تەرازووی هێز بگۆڕێت.\nروانگەی مافی مرۆڤی سووریا لە بەیاننامەیەك رای گەیاند، تا ئێستە ئەنكەرە بەردەوامە لە رەوانەكردنی چەكدارانی سووریا بۆ لیبیا و بەشداریكردنیان لە جەنگ لەوێ، بەمدواییە 3200 چەكداریان دوای كۆتاهاتنی گرێبەستیان گەڕاونەتەوە سووریا، هەروەها تا ئێستە 420یان كوژراون كە 30 منداڵی خوار 18 ساڵیان تیادایە.\nروانگەكە دووپاتی كردەوە كە تا ئێستە زیاتر لە 15 هەزار چەكداری سووری لەلایەن توركیاوە رەوانەی لیبیا كراون، ئێستەیش سەرقاڵی راهێنانكردنە بە چەندان چەكداری تر و ئامادەیان دەكات بۆ رەوانەكردنیان بۆ لیبیا، لەوانە 300 منداڵ تەمەنیان لە نێوان 14-18 ساڵییە زۆرینەیان لە فرقەی سوڵتان مورادن و بەمەبەستی رەوانەكردنیان بۆ جەنگ لە لیبیا رێكخراون.\nئه‌م بابه‌ته 17 جار خوێنراوه‌ته‌وه


(وتەی رۆژ ١-١٠-٢٠١٧) رێفڕاندۆم و ئاخێزی جەماوەریی!/ عومەر ئێلخانیزادە - کۆمەڵەی زەحمەتکێشانی کوردستان\nدەسپێک وتەی ئەمڕۆ (وتەی رۆژ ١-١٠-٢٠١٧) رێفڕاندۆم و ئاخێزی جەماوەریی!/ عومەر ئێلخانیزادە\n(وتەی رۆژ ١-١٠-٢٠١٧) رێفڕاندۆم و ئاخێزی جەماوەریی!/ عومەر ئێلخانیزادە\nڕیفڕاندۆمی هەرێمی کوردستان نەک هەر جوڵەیەکی بەجێی سیاسی گەورە و گرینگ بوو، بەڵکوو ئاخیزێکی جەماوەریی مەدەنی بێ وێنەش بوو کە هەم سەرکەوتنی ڕاپرسیەکەی مسۆگەر کردو، هەم لەرز و ترسی زۆری خستە گیانی داگیرکەرانی کوردستان. ئەوە گەوهەر و ناوەرۆکی ئەو دیاردە سیاسیەیە کە دەبێ ببیندرێ و بناسرێ و بە دەستەوە بگیرێ تا لە درێژەی پڕۆسەکە و هەنگاوەکانی دواتریشدا کەڵکی لێ وەربگیرێ.\nبە تایبەتی ڕێژەی بەشداریی باڵای خەڵکی ناوچە دایراوەکان و بە تایبەتی کەرکوک، بە تورکمان و عەڕەبەوە، شۆکێکی گەورە بوو بۆ داگیرکەرانی کوردستان لە بەغدا، تووشی سەرسوڕمان و نیگەرانییەکی بێ وێنەی کردن کە مەجبور بوون ناخی ڕاستەقینەی خۆیان بنوێنن و نەتوانن بیشارنەوە. هەروەتر ئەگەر لە باشور بە چوونە سەر سندوقەکانی دەنگدان ڕێفڕاندۆم بەڕیوە چوو، لە ڕۆژهەڵاتی کوردستان سەرەڕای میلیتاریزە کردنی شار و شەقام و وەڕێخستنی تانگ و زرێپۆش و هێزی تایبەت، بە ئاخێزی جەماوەر لە شەقام و شار، ڕێفڕاندۆمێکی مەدەنی و پڕ شکۆ بە مارش و سرود لە ژێر سایەی دیکتاتۆریەکی بێ بەزەیی و کۆنەپەرەستدا کرا و سەری گرت. بەڵێ ئێمە دوو هەنگاوی هاوئاهەنگ و گەورەمان وەپشت سەر نا کە مانای سیاسی زۆر گەورەیان هەبوو.\nئەگەر دەبینین داگیرکەرانی کوردستان بە پەلە کەوتنەخۆ و زۆر زوو پەیمانی نیزامی و مانۆڕی سەربازیی هاوبەشیان پەسەند کرد و کەوتنە هوڕوگیف و هەڕەشە کردن، هی بەهێزی و یەکدڵییان نەبوو، لە ترس و لەرزی ئەو ئاخێزە گەورەی جەماوەر لە کوردستان وێک کەوتن کە لە ڕاستیداخاڵی لاواز و درزبردنی کولەکەی رۆحیان دەخاتە بەر دیدەی هەموان. بەوەشەوە دەبێ حیسابی تەواو بۆ ئەو هاوپەیمانەتیە شومە بکرێ و بە هەندی وەر بگرین.\nئێستا ئێمەی خەڵکی کوردستان لە بەردەم تاقیکردنەوەیەکی مێژوویی گەورە وەستاوین، ڕێفڕاندۆم دەسپێکێکی بەجێ و مەزن بوو، باشە بزانین هێشتا بەربەستی جیددی لەسەر رێمانە، دنیای دەرەوە و زلهێزەکان دەبینن گۆڕانکاری هەیە، بەڵام هەر لە بیری ئەوە دان چۆن لە ڕوانگەی بەرژەوەندیی خۆیاندا بە کەمتر ڕازیمان بکەن، چۆن وەک هاوپەیمانێک کە مەجالی قوربانی کردنی هەیە، ڕامانبگرن و بمانهێڵنەوە تا توانی مانۆڕیان ھەبێ لەسەر چارەنووسی کوردستان. بە زمانێکی دیکە ، پێیدەوێ تا بەو نەتیجە بگەن بێ دووروویی و دوو دڵی دەبێ مافی کوردستان بسەلمێندرێ. چۆن ئەو ئاکامە دێتە دی؟ داگیرکەران وەخۆ کەوتوون و دنیای دەرەوەش هێشتا بڕیاری ئەو گەلە بێ گەڕانەوە نابینن یان خەریکی شەش و بێشن تا بزانن لە نێوان ئێمە و داگیرکەران و هێزەکانی ناوچەدا چۆنیان بۆ دەلوێ.\nبەڵێ ئەوە خەڵکی کوردستان و هێزە سیاسیەکانن کە بە کردەوەی خۆیان دەتوانن ئەو دۆخە سیاسیە یەکلا بکەنەوە و ئەو بەربەستانەی پێش سەربەخۆیی وەلا بنێن. ئەو سەرکەوتنەی تا ئێستا نابێ خۆش خەیاڵمان بکات. بە دڵنیاییەوە جەوهەری ئەو دینامیسمەی لە یەکەم هەنگاو دا شەقڵی سیاسی شکاند و ئیرادەی گەلی وەسەرخست، بزاوتی جەماوەر و بوونیان لە سەحنەدا بوو. ئەوە ئەو ئێکسیرەیە کە لە درێژەی هەموو پڕۆسەکەدا هێزمان دەداتێ و سەرکەوتنی هەر قۆناغێک زامن دەکات.\nبۆ ئەوە پێویستە هاوکات لەگەڵ دیپڵۆماسی و هاوار بۆ رای گشتیی جیهانی بردن، لەگەڵ کار بۆ هاودەنگی ناوخۆیی و هەنگاونانی سیاسی و هێمنانە، جەماوەر بجوڵێنین و شانۆی گەورەی جەماوەرێێ وەرێبخرێ بۆ بە ڕەسمیەت ناسینی ڕێفڕاندۆم و سەربەخۆیی. با هەموو ڕۆژێ بە دەیان هەزار کەس لە شارەکانی باشور، لە دەرەوەی وڵات و لە هەر کوێ کە دەگونجێ بەردەرکی نەتەوە یەکگرتووەکان، سەفارەتی زلهێزەکان بە دروشمی ئاشتی و بۆ دیفاع لە ژیان و کەرامەتی گەلێکی بەشخوراو، بگرن و، بە بەرچاوی خەڵکی جیهانەوە سوربوونی خۆیان بۆ مافەکانیان بنوێنن و سۆزی خەڵکی ئازادیخوازی جیهان بەرەو خۆمان ڕابکێشین، با شارو شەقام پڕ کەین لە هاواری ئازادی تا دەستی داگیرکەرانی کوردستان کورت کەینەوە. با هەموو کوردستان “تای تەرازوو یەک و تێکڕا بتەقن”. بە وەرێخستنی وەها خەباتێکی جەماوەریی و مەدەنی، گومانم نییە ئەو قۆناغەش بە سەربەرزی و سەرکەوتویی تێپەڕ دەەکرێ، جەماوەر نیشانیان دا لە دەرەوە، لە ناوەوە و لە هەموو کوردستان بە وشیاری و لێهاتوویی و بەخەمبوونێکی بەرزەوە ئامادەن ئیرادە و ئیقدام بکەن، با ئەو دەرفەتە زێڕینە لە دەست نەدەین.\nبابەتی پێشووبیانیە کومەلە در بارەی بازداشت های وسیع در کردستان\nبابەتی دواترپەیامی هاوڕێ عومەر ئێلخانیزادە بە بۆنە ماڵئاوایی لەژیان کردنی مام جەلال


موفتی گشتی عەرەبستانی سعودیە و سەرۆكی دەستەی گەورە زانایانی ئەو وڵاتە فەتوایدا پۆشینی دەمامك لەكاتی عومرە بە ئیحرامەوە هیچ زیانی بۆ بەجێهێنانی ڕێوڕەسمەكان نییە.\nعەبدوڵڵا عەبدولعەزیز ئال شەیخ لە تویتێكدا كە سەرۆكایەتی گشتی فەتوای سعودی بڵاویكردۆتەوە و "ناس كورد" دیویەتی، (9ى تشرینی یەكەمی 2020) جەخت دەكاتەوە "دەمامك هەموو دەموچاو داناپۆشێت بەڵكە بەشێكی، ئەگەر عەمرەكار پێویستی بوو بیپۆشێت ئەوە فدیەی لەسەر نییە و رێوڕەسمەكانی دروستن".\nلە (4ى تشرینى یەکەمى 2020)ەوە بەشێوەیەکى قۆناغبەندى سعودیە ڕێگە بە ئەنجامدانى گەشتى عەمرە دەدات، دواى چەند مانگێک لە ڕاگرتنى بەهۆى بڵاوبونەوەى کۆرۆناوە.\nبەگوێرەى ڕوونكردنەوەكانی وەزارەتی حەجی سعودیە ئەم رێگە پێدانە بە چوار قۆناغ دەبێت كە بەم شێوەیەی خوارەوەن:\nقۆناغى یەکەم ڕێگەپێدانە بە عەمرەکردن بۆ هاووڵاتیان و دانیشتوانى ناو مەککە، بە ڕێژەى 30% (شەش هەزار عەمرەکار لە رۆژێکدا).\nقۆناغى دووەم ڕێگەپێدانە بە گەشتى عەمرە و سەردانکردن و نوێژکردنى هاوڵاتییان و دانیشتوانى ناو سعودیە لە شوێنە پیرۆزەکان، لە ڕۆژى یەکشەممە 18ى تشرینی یەكەمەوە، بە ڕێژەى 75% (15 هەزار عەمرەکارى رۆژانە، 40 هەزار نوێژخوێن).\nقۆناغى سێیەم رێگەپێدانە بە گەشتى عەمرە و سەردانکردن و نوێژکردنى هاوڵاتییان و دانیشتوانى ناو سعودیە و دەرەوەى ئەو وڵاتە لە شوێنە پیرۆزەکان، لە یەکى تشرینى دووەمەوە، تا ڕاگەیاندنى کۆتایی هاتنى کۆرۆنا و رەواندنەوەى مەترسی، بە رێژەى 100% (20 هەزار عەمرەکار لە رۆژێکدا، 60 هەزار نوێژخوێن).\nرێکخستنى چوونى عەمرەکاران و نوێژخوێنان لە رێگەى ئەپى "اعتمرنا"ەوە دەبێت کە وەزارەتى حەج و عەمرە ڕایگەیاندووە، بە ئامانجى جێبەجێکردنى پێوەر و رێنماییە تەندروستییە پشتپێبەستراوەکان.\nمەترسیدارترین شوێنە گشتییەكان بۆ توشبوون بە كۆرۆنا\n2020.10.08 - 13:11


سەرۆکی تورکیا ئاماژەی بۆ ئەوە کرد وڵاتەکەی لە توانایدایە هەناردەی نەوتی هەرێمی کوردستان بۆ بەندەری جیهان ڕابگرێت، ئەمەش وەک کاردانەوەیەک لە بەرامبەر ئەنجامدانی ڕیفراندۆم بۆ سەربەخۆیی لە هەرێمی کوردستاندا.\nڕەجەب تەیب ئەردۆغان ئەمڕۆ دووشەممە لە وتارێکیدا لە ئستەنبوڵ گوتی" لە ئەمڕۆوە با ببینین هەرێمی کوردی لە عێراق نەوتی خۆی بە کێ دەفرۆشێت؟ قفڵی لولە نەوتەکەی لای ئێمەیە و کە گرتمانەوە هەموو شتێـک کۆتایی پێ‌دێت."\nگوتیشی دەروازە سنووریـیەکانی وڵاتەکەی لەگەڵ هەرێمی کوردستان بە تەواوی دادەخرێن و لە ماوەی ئەم هەفتەیە ڕێوشوێنی خۆیان لە بەرامبەر هەرێم دەخەنە ڕوو.\nئەردۆغان ڕووی دەمی کردە ئامادەبووانی کۆنگرەکە و گوتی" دەمەوێت شتێـکی گرنگ بزانن، ئەویش لەسەر ئاستی سیاسی و ئابوری و بازرگانی و ئاسایشی هەنگاو دەنێن."\nهەروەها هەڕەشەی لەشکریشی کرد و گوتی "لە ئێستادا هێزە چەکدارەکانمان لە سلوپین لەسەر سنوورەکانی عێراق و بە ئەرکەکانیان هەڵدەستن. هەروەها ئێرانیش بە ئەرکی خۆی هەڵدەستێت و هێزی ئاسمانیمان لە ئامادەباشیدان و ڕێگە نادەین لە تورکیاوە کەس بەرەو عێراق بپەڕێتەوە."\nجەختی لەوەش کرد ئەنکەرە ڕیفراندۆمەکە بە ناشەرعی ناودێردەکات و بێ لەوەی سەیری ئەنجامەکەی بکات بە پوچەڵی دادەنێت. گوتیشی بڕیاری ئەنجامدانی ئەم ڕیفراندۆمە "بۆنی هەلپەرستی لێوەدێت."\nئەردۆغان هەروەها هەڕەشەی لە کوردەکانی سوریا کرد و گوتی ڕێگە نادەین لەوێش قەوارەیەک دروستبکرێت و لە هەر کاتێـکدا بیانەوێت دەچنە ناو سوریا وەک چۆن لە جەراپلوس و ئەلباب چوونە ناو سوریا.


نویەر:پاڵپشتیکردنی هه‌ڵمه‌تی ژیانی ره‌ش پێسته‌كان گرنگه\nسێ شه‌ممه, كانونی یه‌كه‌م 7\nHome›وەرزش›جیهانی›نویەر:پاڵپشتیکردنی هه‌ڵمه‌تی ژیانی ره‌ش پێسته‌كان گرنگه\nمانوێل نویەر گۆڵپارێزی یانه‌ی بایرن میونخ وای دانا كه سه‌ركه‌وتن له سه‌ر بایرن لیڤه‌ركوزن له‌و رووبه‌ڕوو بوونه‌وه‌ی نێوانیان كه رۆژی شه‌ممه و له چوار چێوه‌ی ركابه‌رییه‌كانی هەفتەی. 30 خولی ئه‌ڵمانی به‌رێوه‌چوو ئاسان نه‌بوو، کە تێیدا یانەکەی 4-2 براوە بوو .\nنویەر له لێدوانێكیدا پاش یارییه‌كه وتی ” ئه‌مرۆ كاره‌كه ئاسان نه‌بوو ، به تایبه‌تی پاش ئه‌وه‌ی له میانه‌ی 10 خوله‌كی یه‌كه‌می یارییه‌كه گۆڵمان لێكرا ” .\nهه‌روه‌ها كاپتنی یانه باڤاریه‌كه وتی ” به‌ڵام پاش ئه‌وه‌ی ئێمه تیپی باشتر بووین ، پێویستمان به هه‌ندێک كات هه‌بوو بۆ ئه‌وه‌ی بچینه كه‌شی یارییه‌كه‌و سه‌ركه‌وتوو بووین له ده‌ستەبه‌ركردنی بردنه‌وه “.\nله كۆتاییدا نویەر وتی ” پاڵپشتی كردنی ژیانی ره‌ش پێسته‌كان گرنگه، ئێمه لێبوردەین و كراوه‌ین به رووی جیهاندا “.\nزیاتر لە 700 کیلۆمەتری کەرکوک لە داعش پاککراوەتەوە\nرێکخراوی تەندروستیی جیهانی: عێراقییەکان باوەڕیان بەکۆرۆنا نییە\nته‌ندروستی سلێمانى هۆشدارى ده‌داته دایك و باوكان له باره‌ى كۆرۆناى گۆڕاو\nئەمریکا خوازیارە رێککەوتنی ناوەکی ئێران زیندووبکاتەوە\nغازی کەرکوکی: هاوپەیمانی کوردستان هەمان ئەو لیستەیە کە پێشتر چەند کەسێک وەسفیان دەکرد و ئێستا ...\nوەفدێکی وەزارەتی پێشمەرگە بەرەو بەغدا بەڕێککەوت\n“بە ناوی هاوکاری بۆ کەمئەندامان پارە لە خەڵک وەرگيراوە”\nمحەمەد حاجی مەحمود: دەبێت ناوچە دابڕێندراوەکان بخەینەوە ژێر دەستی پێشمەرگە\nئەرشیف مانگێک دیاری بکه كانونی یه‌كه‌م 2021 (65) تشرینی دووه‌م 2021 (306) تشرینی یه‌كه‌م 2021 (301) ئه‌یلول 2021 (336) ئاب 2021 (388) ته‌مموز 2021 (436) حوزه‌یران 2021 (502) ئایار 2021 (487) نیسان 2021 (405) ئازار 2021 (455) شوبات 2021 (470) كانونی دووه‌م 2021 (668) كانونی یه‌كه‌م 2020 (885) تشرینی دووه‌م 2020 (897) تشرینی یه‌كه‌م 2020 (1039) ئه‌یلول 2020 (1024) ئاب 2020 (1039) ته‌مموز 2020 (1075) حوزه‌یران 2020 (1120) ئایار 2020 (1077) نیسان 2020 (79)\nلە کۆنگرەیەکی دیکەی ڕۆژنامەوانیدا دووبارە بایدن باسی عێراقی نەکرد\n“ئەنجامدەری هێرشە مووشەکییەکانیان تیرۆرستن و دژی عێراق و گەلەکەین”\nئەمریکا جیاکردنەوەی عێراقی لە سزاکانی سەر ئێران بۆ کڕینی کارەبا درێژکردەوە\nقاسم شه‌شۆ: توركیا له‌به‌ر په‌كه‌كه هێرشده‌كاته سه‌ر شنگا‌ل و ئێمه ده‌بینه قوربانى\nهه‌فته‌یه‌ك پشوو له سه‌رجه‌م فه‌رمانگه‌كانى سلێمانى راگه‌یه‌نرا


ئەمڕۆ بۆ یەکەم جار لە مێژوو جامی سوپەری کوردستان بەڕێوەدەچێت - Yariga.net یاریگانێت\nچوار شه‌ممه, تشرینی یه‌كه‌م 20 2021\nدەستپێك/عێراق/ئەمڕۆ بۆ یەکەم جار لە مێژوو جامی سوپەری کوردستان بەڕێوەدەچێت\nئەمڕۆ ڕۆژێکی تایبەتە لە مێژووی وەرزشی کوردستان و بۆ یەکەمجار جامی سوپەری کوردستان ئەنجامدەدرێت، ئەنجامدانی جامی سوپەری کوردستان لە نێوان پلەی یەکەم تاوەکو پلەی چوارەمی ڕیزبەندی وەرزی ڕابردووی خولی نایابی کوردستان ئەنجامدەدرێت.\nیانەی هەندرێن لە یاریگای خۆی لە شاری هەولێر لەگەڵ یانەی شێروانە یاری دەکات، لە یاریگای برایەتیش هەردوو یانەی برایەتی و سیروانی نوێ ڕووبەڕووی یەکتر دەبنەوە، هەردوویاریش کاتژمێر3:30 خولەکی ئێوارە بەڕێوەدەچێت.\nبراوەی یاری ڕاستەوخۆ دەچێتە یاری کۆتایی و لە 1/10/2021 یاری کۆتایی لەسەر یاریگای هەندرێن بەڕێوەدەچێت، دوێنێ ئێوارەش هەردوویانەی میوانی شاری هەولێر شێروانە و سیروانی نوێ لەسەر یاریگای میوانداریان دوایین یەکەی مەشقی خۆیان ئەنجامدا.\nئەمڕۆ عێراقیەکان چارەنوسیان بۆ مۆندیال یەکلایی دەکەنەوە\nڤیدیۆ گۆڵ : ئەتلەتیکۆ مەدرید 2 لیڤەرپوول 3\nڤیدیۆ : ئێمباپی دوای گرتنی لێدانە سزاکە\nڤیدیۆ گۆڵ : شاختار 0 ڕیاڵ مەدرید 5\nڤیدیۆ : ئێمباپی لێدانی سزای گۆڵنەکرد\nڤیدیۆ: گۆڵی پێنجەمی ڕیاڵ مەدرید دژی شاختار\nڤیدیۆ : گۆڵەکەی صەڵاح دژی ئەتلەتیکۆ\nڤیدیۆ : گۆڵی دووەمی لیۆ میسی بەرامبەر لایپزیگ\nڤیدیۆی گۆڵەکان: ئینتەر میلان ٣-١ شێریف\nڤیدیۆ : گۆڵەکەی لیۆۆۆۆ میسی بۆ پاریس\nڤیدیۆ: گۆڵی چوارمی ڕیاڵ مەدرید دژی شاختار\nڤیدیۆ : گۆڵی یەکەمی پۆرتۆ بەرامبەر میلان\nڤیدیۆ : گۆڵی دووەمی لایپزیگ ببینە بەرامبەر پاریس


هاوسەنگی بازرگانی یەکێتی ئەوروپا لەگەڵ ئه‌مه‌ریكا زیادە تۆماردەکات\nبازرگانی یەکێتی ئەوروپا بۆ کاڵا لەگەڵ ئه‌مه‌ریكا زیادە تۆماردەکات و لەگەڵ چینیش کورتهێنان، داتاکانیش دڵەڕاوکێکان بە ئابووری جیهان زیاتر دەکەن.\nنووسینگەی ئاماری سەر بە یەکێتی ئەوروپا (یۆرۆسات) رایگەیاند، لە مانگی کانوونی دووەمی تاوەکو مانگی تەممووزی ئەمساڵ زیادەی بازرگانی یەکێتی ئەوروپا لەگەڵ ویلایەتە یەکگرتووەکانی ئه‌مه‌ریكا بۆ 90.9 ملیار یۆرۆ (100.8 ملیار دۆلار) بەرزبووەتەوە، لە کاتێکدا 80 ملیار یۆرۆ بوو لە هەمان ماوەی ساڵی رابردوودا.\nهاوکات کورتهێنانی تەرازووی بازرگانی یەکێتی ئەوروپا لەگەڵ چین لە 98.8 ملیار یۆرۆوە بۆ 109.2 ملیار یۆرۆ بەرزبووەتەوە.\nئەمە لەکاتێکدایە ویلایەتە یەکگرتووەکانی ئه‌مه‌ریكا پێناسی گومرگی بەسەر بەشێک لە کاڵاکانی ئەوروپا سەپاندووە، و هەڕەشەی زیاتریش دەکات، لە کاتێکدا گومان لە تەرازووی بازرگانیش دەکات. هاوکات هەریەکە لە واشنتن و برۆکسل گومان لە چین دەکەن کە داوای بازرگانی ئازاد دەکات و شەفافیەتیش پەیڕەو ناکات.\nکۆی ئاڵووگۆڕی تەرازووی بازرگانی یەکێتی ئەوروپا کە لە 28 وڵات پێکهاتووە 10.2 ملیار یۆرۆ کورتهێنانی هەبووە، لە مانگی کانوونی دووەم تاوەکو تەمووزی ئەمساڵ، لە کاتێکدا 2 ملیار یۆرۆ کورتهێنانی هەبووە لە هەمان ماوەی ساڵی 2018.\nهاوردەی وزە، بە تایبەت لە رووسیا و نەرویج بە هۆکاری سەرەکی ئەو کورتهێنانە دادەنرێت.\nسەبارەت بە وڵاتانی ناوچەی یۆرۆش کە 19 وڵات لە خۆدەگرێت، هەناردەیان لەمانگی 6.2% لەسەر بنەمای ساڵانە بەرزبووەتەوە، هاوردەش بە رێژەی 2.3%. ئەوەش وایکردووە زیادەی بازرگانی ناوچەی یۆرۆ بۆ 24.8 ملیار یۆرۆ بەرزبێتەوە لە مانگی تەمموزدا بەراورد بە 16.9 ملیار یۆرۆ لە هەمان ماوەی ساڵی 2018.\n05 یەکەی نیشتەجێبوون بەسەر کرێنشینان دابەشدەکرێت\n06 ئەمەریكا پاڵپشتی پلانەكانی ھەرێمی کوردستان بۆ كەرتی كارەبا دەكات\n06 نرخی ئۆنسه‌یه‌كی زێڕ بۆ سەرووی 1500 دۆلار بەرزدەبێتەوە


◄ Resultat: Found 92, page 1 of 10 Items per page: 🗐 1 🗐 5 🗐 10 🗐 25 🗐 50 🗐 100\n👁 Denna post har tittat 11,808 gånger\n📅 Lades Jan 16 2020 10:23PM\nSpecially created oil paintings reflecting on grat [ Mer... 👁] ✖ ✖ 2 1 ✔ 99% ✍ J.O.E. 16-1-2020 22:23:09\n🎵 Kurdish king (Mîr) with his queen (Banû) Artworks\n📅 Lades Jan 14 2015 12:04PM\n👁 Denna post har tittat 6,246 gånger\n... [ Mer... 👁] ✖ ✖ 0 0 ✔ 60% ✍ M.B. 14-1-2015 12:04:37\n👁 Denna post har tittat 7,178 gånger\n🎵 Kurdish Sword Dance - 1880 Artworks\n📅 Lades Oct 30 2016 9:57AM\n👁 Denna post har tittat 1,352 gånger\n... [ Mer... 👁] ✖ ✖ 0 0 ✔ 60% ✍ H.B. 30-10-2016 9:57:57\n🎵 Scene in Kurdistan - Route in the ??? Drawn by T. Taylor Artworks\n📅 Lades Jan 3 2015 4:40PM\n👁 Denna post har tittat 3,416 gånger\n... [ Mer... 👁] ✖ ✖ 0 0 ✔ 60% ✍ H.B. 3-1-2015 16:40:18\n🎵 Under the Window Artworks\n📅 Lades Dec 19 2011 2:08PM\n👁 Denna post har tittat 5,336 gånger\nهونەرمەند ئەزهەر شەمدین [ Mer... 👁] ✖ ✖ 0 0 ✔ 68% ✍ H.B. 19-12-2011 14:08:45\n🎵 ئاشتی Artworks\n📅 Lades Dec 14 2011 9:35AM\n👁 Denna post har tittat 11,132 gånger\nشێوەکار: عەدنان جەمال [ Mer... 👁] ✖ ✖ 0 0 ✔ 68% ✍ H.B. 14-12-2011 9:35:28\n🎵 ئافرەت 2 Artworks\n📅 Lades Dec 19 2011 4:03PM\nشێوەکار: کاوە کافرۆشی [ Mer... 👁] ✖ ✖ 0 0 ✖ 58% ✍ H.B. 19-12-2011 16:03:46\nRelaterade filer 46,751


ژاپـۆن هێشـتا بڕیاری نه‌داوه هاورده‌ی نه‌وتی ئێران ڕابگریت یان نا\nی مانگی یه‌ک ١٣, ٢٠١٢\nکۆچیرۆ گیمبای وه‌زیری ده‌ره‌وه‌ی ژاپـۆن\nوه‌زیری ده‌ره‌وه‌ی ژاپۆن ئه‌مڕۆ هه‌ینی گوتی، تۆکیۆ هێشتا بڕیاری نه‌داوه که ئایا هاورده‌ی نه‌وتی ئێرانی راگرێت یان نا، ئه‌مه‌ش وه‌ک پشتیوانیکردنی ژاپۆن له گه‌مارۆکانی وڵاته یه‌کگرتووه‌کانی ئه‌مه‌ریکای سه‌ر پرۆگرامی ناوکی ئێران .\nله‌و باره‌یه‌وه، کۆچیرۆ گیمبای وه‌زیری ده‌ره‌وه‌ی ژاپـۆنی گوتی بڕیاری له‌و جۆره پێویستی به بیرکردنه‌وه‌یه‌کی ته‌واو هه‌یه، هه‌ر بۆیه حکومه‌تی ژاپـۆنی به‌ر له‌وه‌ی بڕیاری کۆتایی خۆی بدات، ئه‌و مه‌سه‌له‌یه تاووتوێ ده‌کات.\nئه‌م تێبینیانه‌ی په‌یوه‌ستی وه‌زیری ده‌ره‌وه‌ی ژاپـۆن پێجه‌وانه‌ی وته‌که‌ی وه‌زیری دارایی ژاپۆنییه ،ئه‌وه‌ی دوێنی گوتی که ژاپۆن بۆ که‌مکردنه‌وه‌ی بڕی هاورده‌ی نه‌وتی ئێرانی هه‌نگاوی ته‌واو ده‌نێت.\nئه‌وه‌ی شایانی باسه، وه‌زیری ده‌ره‌وه‌ی ژاپۆن نیگه‌رانی ده‌ربڕی له‌سه‌ر ئه‌وه‌ی گه‌مارۆی توندئامێزی وڵاته یه‌کگرتووه‌کانی ئه‌مه‌ریکای سه‌ر ئێران ده‌بێته مایه‌ی به‌رزبوونه‌وه‌ی به‌هاکانی نه‌وتی خاو، ئه‌و کاره‌ی به گوته‌ی خۆی ته‌نها به‌رژه‌وه‌ندی ئێرانی تیدایه و هه‌روه‌ها گوتیشی سزاکانی سه‌پێندراوی ئه‌مه‌ریکا کاریگه‌رانه کۆت و پێوه‌ندی ئێران له‌و باره‌یه‌وه ناکات ،ئه‌گه‌ر به‌هاکانی نه‌وتی خاو له ئاکامی سزاکان به‌رزببنه‌وه و ئێران پاره‌ی زیاتری نه‌وتی خۆی ده‌چنێته‌وه.


هەواڵ – پەڕە 202 – Knwe.org\nسەرەکی » هەواڵ (پەڕە 202)\n״یەكێتی كار بۆ یەك لیستیی كورد لە كەركوك و ناوچە دابڕێنراوەكان دەكات״\n17/09/2019\tمانشێت, هەواڵ\nرزگار عەلی بۆ کوردستانی نوێ: وەفدێكی یەكێتی سەردانی هەموو حزب و لایەنە سیاسییە كوردستانییەكان دەكات هەواڵ و بەدواداچوون یەكێتیی نیشتمانیی كوردستان تەئكید لە پێویستی بەشداریكردنی كورد بە یەك لیست لە كەركوك و تەواوی ناوچە دابڕێنراوەكان دەكاتەوە لە هەڵبژاردنی داهاتووی ئەنجومەنی پارێزگاكانی عیراقدا، بۆ ئەو مەبەستەش وەفدێكی یەكێتی سەردانی حزب و لایەنە سیاسییەكان دەكات. پێكهێنانی لیستێكی هاوبەشی كوردستانی رزگار عەلی ئەندامی ...\nكۆسرەت رەسوڵ سەردانی هەڤاڵ عومەر فەتاح و موكەڕەم تاڵەبانی كرد\nرۆژی 15/9 لەسلێمانی، كۆسرەت رەسوڵ عەلی جێگری سكرتێری گشتیی یەكێتیی نیشتمانیی كوردستان بەهاوڕێیەتی حاكم قادر حەمەجان كارگێڕی مەكتەبی سیاسی، سەردانی هەڤاڵ عومەر فەتاح ئەندامی دەستەی كارگێڕی كردو لەتەندروستی پرسی. لەمیانی سەردانەكەیدا، جێگری سكرتێری گشتی، دڵخۆشی‌و خۆشحاڵی خۆی بەباشبوونی تەندروستیی هەڤاڵ عومەر فەتاح؛ دەربڕی‌و هیوای خواست بەردەوام بێ لەكارەكەی. هەمان رۆژ، كۆسرەت رەسوڵ عەلی، سەردانی موكەڕەم تاڵەبانی كردو هیوای تەندروستییەكی باشی ...\nسەرۆکی حکومەت: دادپەروەری لە خەرجكردنی داهات\nدوێنێ لەهەولێر، بەسەرپەرشتیی مەسرور بارزانی سەرۆكی حكومەت‌و قوباد تاڵەبانی جێگری سەرۆكی حكومەتی هەرێمی كوردستان، لیژنەی كۆكردنەوەی داهاتەكان، كۆبۆوە. لەكۆبوونەوەكەدا، سەرۆكی حكومەت ئاماژەی بەوە كرد كە پێویستە حكومەت كار لەسەر ئەوە بكات هاوسەنگی هەبێت لەنێوان داهات‌و خەرجییەكاندا بەشێوەیەك لەخزمەتی بەرژەوەندیی گشتی‌و هاووڵاتیانی هەرێمی كوردستاندا بێت. جەختیشی لەوە كردەوە كە دەبێ دادپەروەری لەخەرجكردنی داهات بۆ ناوچەكانی هەرێمی كوردستان هەبێت. وتیشی: كارو ئەركی ...\nقادر عەزیز: هەندێک میدیا كار لەسەر بەلاڕێدابردنی رای گشتی و چەواشەكاری لە گەیاندنی رووداوەكاندا دەكەن\nقادر عەزیز ئەندامی مەكتەبی سیاسی و سەرپەرشتیاری مەكتەبی راگەیاندنی یەكێتیی نیشتمانیی كوردستان، رایگەیاند: پێویستە میدیای حزب رووبەڕووی هەموو هەوڵێكی چەواشەكاری، ببێتەوە. لەكوردستان دوو جۆر میدیا هەیە هەڤاڵ قادر عەزیز، لەمیانی كۆڕێكدا بەناونیشانی (گوتاری راگەیاندن‌و گوتاری سیاسی لەكوردستاندا، ئێستا‌و ئایندە)، كە دوێنێ لەساڵۆنی كوردستانی نوێ، بەڕێوەچوو، تیشكی خستەسەر رۆڵی تەكنۆلۆژیا‌و میدیا لە هەرێمی كوردستان‌و رایگەیاند: خیتابی میدیا رەنگدانەوەی خیتابی سیاسییە، وتیشی: ...\nدوێنێ لەهەولێر، قوباد تاڵەبانی جێگری سەرۆك وەزیرانی هەرێمی كوردستان، پێشوازیكرد لە ریكاردۆ رۆدریجز سەرۆكی ئۆفیسی هەولێری تیمی نەتەوەیەكگرتووەكان لەعیراق (یونامی)و دواپێشهات‌و گۆڕانكارییەكانی هەرێم‌و عیراقیان تاوتوێكرد. قوباد تاڵەبانی، ئاماژەی بەوەكرد بەرەوپێشچوونی باش هەیە لەڕەوتی گفتوگۆكانی نێوان هەولێر‌و بەغدا بەئاڕاستەی چارەسەركردنی كێشە هەڵپەسێردراوەكان‌و تێگەیشتنی باشتر هەیە لەوبارەیەوە‌و جەختیشیكردەوە كە دەستووری هەمیشەیی عیراق بنەمایەكی باش‌و چوارچێوەیەكی كۆكەرەوەیە بۆ چارەسەرەكان. لەبەشێكی تری دیدارەكەدا، تیشك ...\nوەزیری پێشمەرگە: پرۆسەی خۆڕێكخستنەوە دوورمەودا و ستراتیژە\nوەزیری پێشمەرگە، ستایشی هەوڵ‌و هەنگاوەكانی تیمی راوێژكاران‌و سەربازانی وڵاتانی هاوپەیمانی كرد‌و هیوای خواست لەئەركی ئێستا‌و داهاتوویان هاوكاری‌و هەماهەنگیان چڕتربكەنەوە لەپرۆسەی رێكخستنەوەی وەزارەتی پێشمەرگەدا. دوێنێ، بەسەرپەرشتی شۆڕش ئیسماعیل وەزیری پێشمەرگە، كۆبوونەوەی وەزارەتی پێشمەرگە لەگەڵ نوێنەران‌و راوێژكارانی سەربازیی وڵاتانی هاوپەیمان، بەڕێوەچوو و تیشكخرایە سەر بارودۆخی ناوچەكە‌و جموجوڵەكانی ئەم دواییەی تیرۆریستانی داعش، بۆ ئەوەش هەماهەنگیی پێشمەرگە‌و هاوپەیمانان‌و هێزە عیراقییەكان بۆ روبەڕوبونەوەی مەترسییەكان بەگرنگ‌و ...\nراگەیەندراوێك لەئەمینداری گشتیی وەزارەتی پێشمەرگەوە\nدوای ئەوەی لەڕێگەی میدیاكانەوە زانرا كە، بەڕێز (عادل عەبدولمەهدی) سەرۆك وەزیرانی حكومەتی عیراقی فیدراڵ، فەرمانێكی دیوانی لەبارەی میكانیزم‌و ئەركی تازەی فەرماندەیی ئۆپەراسیۆنی هێزە هاوبەشە‌كان دەركردووە. تێدا ئاماژە بە نوێنەرایەتی بەشداری هێزەكانی پێشمەرگەی كوردستان لەناو ئەو فەرماندەییە كراوە. لێرەوە بەرای گشتی‌و سەرجەم هۆكارەكانی راگەیاندنی ناوخۆ‌و دەرەوە رادەگەیەنین، لەكاتی كۆبوونەوەی وەفدی هەرێم لەگەڵ بەغدا لە 23ی مانگی 6 لەلایەن وەفدی هەرێمەوە داوای ...\nسەندیكای رۆژنامەنووسانی كوردستان ئەندامەكانی ئاگادار دەكاتەوە\nسەندیكای رۆژنامەنوسانی كوردستان، هۆشداری بەو ئەندامانەی دەدات كە ئابوونەیان نەداوەو رایدەگەیەنێت: هەر ئەندامێك ئابوونەی چوار ساڵی بەدوای یەكدا نەدابێت ئەندامێتی لەدەستدەدات. ئەنجوومەنی سەندیكای رۆژنامەنووسانی كوردستان ئاماژەی بەوە كردووە: ئەنجوومەنی سەندیكای رۆژنامەنووسانی كوردستان، ئاگاداری تێكڕای ئەندامانی خۆی دەكاتەوە، هەر ئەندامێك چوار ساڵ ئابوونەی یەك بەدوای یەكی نەدابێت، ئەنجوومەنی سەندیكا ناوی لە تۆماری گشتی سەندیكا دەسڕێتەوەو ئەندامێتی لەدەستدەدات، دوا وادەش بۆ جێبەجێكردنی ...\nبڕیارە سبەینێ سێشەممە 17/9/2019، پەرلەمانی كوردستان كۆببێتەوە. د.ڕێواز فایەق سەرۆكی پەرلەمانی كوردستان لە بانگهێشتنامەیەكدا بۆ پەرلەمانتاران رایگەیاندووە: سەعات 11ی پێشنیوەڕۆی سبەینێ سێشەممە، دانیشتنی ئاسایی پەرلەمان، بەڕێوەدەچێت. بەپێی راگەیەنراوێكی دەستەی سەرۆكایەتیی پەرلەمانیش لە دانیشتنەكەدا «خوێندنەوەی یەكەم بۆ چەند پێشنیازە یاسایەك دەكرێت»، گرنگترینیان پێكهاتووە لە «هەمواری یەكەمی پەیڕەوی ناوخۆی پەرلەمان، پێشنیازە یاسای بەركاركردن و هەمواری یاسای بەرەنگاربوونەوەی قاچاغیكردن بە نەوت و بەروبوومەكانی» ...\nسامر غەزبان وەزیری نەوتی عیراق رایگەیاند: گفتوگۆیەكی بنیاتنەرانەمان لەگەڵ هەرێمی كوردستان دەستپێكردووە بۆ گەیشتن بە رێكەوتن لەسەر پرسی نەوت. وەزیری نەوت لە لێدوانێكدا كە ئاژانسەكانی هەواڵ بڵاویانكردۆتەوە، راشیگەیاند: داهاتی نەوت 90 %ی بودجەی عیراق پێكدەهێنێت، وتیشی: بەپێشخستنی وەبەرهێنان لە كەرتی نەوت، بەشێك لە كورتهێنانی بودجە پڕ دەكرێتەوە. 106 جار بینراوە\nلاپەرە 202 لە 447« سەرەتا...170180190«200201202203204\t»\t210220230...کۆتا »


هەموو ڕۆژێک پێنج کۆچبەر لە ڕێگای گەیشتن بە ئەوروپا گیانلەدەست دەدەن - The Migrant Project\nسەرباری ڕێکار و کەرەنتینەی سەخت و داخستنی سنورەکان لەنێوان وڵاتان بەهۆی ڤایرۆسی کۆرۆناوە، ئەمساڵ بەلایەنی کەمەوە هەزار و 773 کۆچبەر لە ڕێگای گەیشتن بە وڵاتانی ئەوروپا گیانیان لەدەستداوە، ئەوەش بەپێی ڕاپۆرتێکی ڕێکخراوی کۆچی نێودەوڵەتی سەر بە نەتەوە یەکگرتووەکان کە 18ی کانونی یەکەمی 2020 بڵاویکردووەتەوە.\nبەپێی ڕاپۆرتەکە، هەموو ڕۆژێک پێنج حاڵەتی مردن لەناو کۆچبەراندا تۆمار کراوە. لەو ئامارە، 729 حاڵەتیان تەنها لە ڕێگای دەریای ناوەڕاستدا تۆمار کراون.\nڕێکخراوەکە لە ڕاپۆرتەکەیدا دەڵێت، “ئەو ژمارەیە تەنها ئەوانەن کە ئێمە دەیزانین، ئەگەرنا ژمارەى حاڵەتەکانی مردن لەناو کۆچبەراندا زۆر زیاترە.”\nبەپێی قسەى فرانک لازیکۆ، بەڕێوەبەری ناوەندی شیکردنەوەى داتاکانی کۆچکردن لە ڕێکخراوی کۆچی نێودەوڵەتی، “سەرباری بوونی ڕێکاری توند بۆ ڕاگرتنی گەشتەکان لە ساڵی 2020دا، بەڵام خەڵکی بەردەوامن لە کۆچکردن و بە بەردەوامی حاڵەتی مردن هەیە لە ڕێگادا، بۆیە ئەوان پێویستیان بە هەڵبژاردەیەکی سەلامەت و یاسایی هەیە بۆ کۆچکردن.”\nپڕۆژەی کۆچبەر _ 22/12/2020\nوێنەگر: Aleksandra H. Kossowska\nناونیشانی وێنە: مۆڵیڤۆس، یۆنان – 29ی ئەیلولی 2019. هێلەکی سەلامەتی و بەلەمی چوپی لەلایەن ئەو کۆچبەرانەوە بەجێهێڵراون کە ویستوویانە لە تورکیاوە بەرەو دورگەی لیسبۆسی یۆنان بڕۆن.